**BUDAPEST FŐVÁROS XVI. KERÜLETI ÖNKORMÁNYZAT**

**J E G Y Z Ő K Ö N Y V**

Készült a 2016. június 22-én (szerdán) a Budapest XVI. kerületi Polgármesteri Hivatal nagytermében (1163 Budapest, Havashalom u. 43. fszt. 18.) a Budapest Főváros XVI. kerületi Önkormányzat Képviselő-testülete 11. számú ülésén.

**A Képviselők közül jelen vannak:**

|  |  |
| --- | --- |
|  | KOVÁCS PÉTERSZATMÁRY LÁSZLÓ HORVÁTH JÁNOSGÁSPÁR JÓZSEFDOBRE DÁNIEL VINCZE ÁGNESDR. KÖRNYEINÉ RÁTZ KATALINANTALÓCZY CSABA BÉLA DR. CSOMOR ERVINÁCS ANIKÓ KOVÁCS RAYMUNDSZÁSZ JÓZSEFABONYI JÁNOS MIZSEI LÁSZLÓ DR. SEBŐK LÁSZLÓVAJDA ZOLTÁN TAMÁSVARGA ILONA |

**Tanácskozási joggal meghívott**

ANCSIN LÁSZLÓ

**Polgármesteri Hivatal részéről**

DR. SULCZ ANDREA

ERDŐSNÉ DR. KOCSIS HELGA

KATÁNÉ PERGEL ÁGNES

NYÍRINÉ KOVÁCS ILDIKÓ

TÓTH MIKLÓS

**EGYÉB MEGHÍVOTTAK:**

DR. PRINTZ JÁNOS

SIKLÓSI ATTILA

VILLÁNYI PÉTER

XIV-XVI. KER. MUNKÁSPÁRT

KOVÁCS PÉTER

Arra kérem tisztelt képviselőtársaimat, hogy aki már itt van a teremben, az legyen kedves, kapcsolja be a gépét, mert egyelőre sokkal többen vagyunk, hál’ Istennek, mint amennyi gép be van kapcsolva. (Valaki mond valamit.) Az rosszabb lenne, de ezért mondtam, hogy hál’ Istennek! Nekem van egy ügyrendi javaslatom, hogy 4 óráig legyen ma az ülés, és megoldódik. No, én úgy látom, hogy kellő számban vagyunk ahhoz, hogy kezdjük a mai testületi ülést és 2 óra már éppen a nagyórán el is múlt, tehát kezdhetjük is. Javaslom, hogy kezdjük azzal, amivel mindig is szoktuk, hogy kellő alázattal tudjuk képviselni azokat, akik ideküldtek minket, hogy közösen fönnállva énekeljük el nemzeti imádságunkat, a Himnuszt! Köszönöm szépen. Kérdezem az Ügyrendi Bizottságot, és annak elnökét, Abonyi János képviselő urat, hogy milyen javaslataik vannak a mai testületi üléshez?

ABONYI JÁNOS

Köszönöm a szót, Polgármester úr. Érdekes módon, ez most jobban szólt ez a Himnusz, mint szokott, nem tudom mi az oka! Na, de az Ügyrendi Bizottság …

KOVÁCS PÉTER

Csak az érzés, hogy jobban szólt.

ABONYI JÁNOS

Ügyrendi Bizottság javaslatai, a következőt javasoljuk. A sürgősségi indítványt javasoljuk új 15-ös napirendként a 100/2016-os számú előterjesztés után. Ez az egyik javaslata a bizottságnak. A másik javaslatunk, hogy a „Javaslat a REHAB-XVI. Nonprofit Kft-vel kapcsolatos döntések meghozatalára című napirend, az zárt ülésen kerüljön a Képviselő-testület elé tekintettel a benne lévő személyes és egyéb adatokra. Köszönöm szépen.

KOVÁCS PÉTER

Köszönöm szépen. Varga Ilona jelentkezik, de csak ügyrendben tudok szót adni. Ügyrendben szeretne szólni, Ilona? Oké! Tessék! De a mikrofont be kell kapcsolni.

VARGA ILONA

Igen. Akkor mondjuk azt, hogy ügyrendben kérdezek. Ugyanis az a helyzet, hogy a mai képviselő-testületi ülésre, ülésen nem került napirendre egy előterjesztésem, amelynek a címe az volt, hogy „Tiltakozás a kerületi iskoláink államosítása az önkormányzati működtetés megszüntetése miatt” tárgyú szabályos, teljesen szabályos módon és időben benyújtott előterjesztésem. Úgy gondoltam, hogy nagyon röviden ismertetném ezt az előterjesztésemet, hogy lehessen dönteni arról, hogy és lehessen tényszerűen válaszolni arról, hogy miért maradt ez el.

KOVÁCS PÉTER

Tényszerűen tudok azonnal válaszolni, ehhez ismertetni nem kell. Ugye beszéltünk telefonon Ilona, mondtam, hogy kedd délig szóljál vissza, hogy akkor menjen, vagy ne. Nem szóltál vissza, én ebből arra következtettem, hogy akkor nem kell.

VARGA ILONA

Nem, nem! Azt kérted, hogy vonjam vissza, én mondtam, hogy nem, nem tudom ezt így…

KOVÁCS PÉTER

De a mikrofont megint be kéne kapcsolni. Bocs, csak…

VARGA ILONA

Bocsánat, igen. Tulajdonképpen azt mondtam, hogy amennyiben a törvényt már az első beszélgetésünkön ezt mondtam, a törvényt elfogadják időközben, mert felhívtad rá a figyelmemet, hogy lehet, hogy elfogadják közben, akkor módosító indítványt fogok benyújtani. Ezt a módosító indítványt meg is tettem. De, vagyis hát, el is készítettem, de hát nem került napirendre, úgyhogy én ezt nem vontam vissza. Tehát ez …

KOVÁCS PÉTER

Elnézésedet kérem, akkor félreértés volt. Akkor a következő testületi ülésre akkor beterjesztjük ezt az előterjesztést. Jó?

VARGA ILONA

Hát, mondjuk. Ez a, ez lehet, hogy okafogyott…

KOVÁCS PÉTER

Semmi olyan nincsen benne, ami, ami okafogyott lenne, mondjuk szeptemberben, vagy a rendkívüli testületi ülésen, ha lesz, tehát ….

VARGA ILONA

Jó.

KOVÁCS PÉTER

De ezt mondtam Neked is. Tehát nekem nincsen ezzel problémám.

VARGA ILONA

Ühüm, ühüm! Rendben van, akkor maradjunk abban, hogy mindenképpen várom azt, hogy legfeljebb egy rendkívüli testületi ülésen, de ezt mindenképpen tárgyaljuk …

KOVÁCS PÉTER

Hátha lesz rendkívüli ülés, bocsánat!

VARGA ILONA

Jó. Én is azon leszek, hogy legyen! Köszönöm szépen.

KOVÁCS PÉTER

Hát akkor úgy lehet, hogy lesz! Vajda Zoltán ügyrendben.

VAJDA ZOLTÁN

Nagyon szépen köszönöm a szót. Csak mert egy kicsit zavarban voltam ettől a párbeszédtől, ami volt, de ha jól értem, akkor csak, akkor kérdezem Polgármester úr, akkor ez egy félreértés volt Ön és Varga Ilona képviselő Asszony között. Ön úgy értette, hogy ő mégsem akarná, és ezért nem került ide, és akkor csak szeretném, hogy a jövőben a tisztánlátás végett, ha valaki szabályszerűen, minden formai követelménynek, tárgyszerűen, határidőben beterjeszt egy anyagot, akkor nem fordulhat elő, hogy az nem kerül a testület elé, kivéve, hogyha ilyen félreértés adódik? Jól értem-e Polgármester úr? Köszönöm.

KOVÁCS PÉTER

Jól. További hozzászólás nincsen. Aki egyetért azzal, hogy a Képviselő-testület a sürgősséggel előterjesztett Elővásárlási jog gyakorlása (118692/6. hrsz. szám alatti ingatlanon fennálló 162/1652-ed, és a 118692/7 hrsz. szám alatti ingatlanon fennálló 591/5332-ed tulajdoni hányad) című előterjesztést az eredetileg jelzett 14-es napirendi pont után, új 15-ként tárgyalja, az kérem, igennel ezt jelezze. Minősített szótöbbséges döntés, szavazzunk! A Képviselő-testület 16 igen, egyhangúlag így döntött.

H A T Á R O Z A T:

209/2016. (VI. 22.) Kt. A Képviselő-testület az „Elővásárlási jog gyakorlása (118692/6 hrsz. szám alatti ingatlanon fennálló 162/1652-ed, és a 118692/7 hrsz. szám alatti ingatlanon fennálló 591/5332-ed tulajdoni hányad)” tárgyában benyújtott sürgősségi indítványt 15. napirendi pontként tárgyalja.

Határidő: 2016. június 22.

Felelős: Kovács Péter polgármester

KOVÁCS PÉTER

Akkor már csak a napirendről kell szavazni, aki az így módosított napirendet elfogadja, az kérem, igennel ezt jelezze. Szavazzunk! A Képviselő-testület 14 igen, 0 nem és 2 tartózkodás mellett elfogadta a mai napirendeket.

H A T Á R O Z A T:

210/2016. (VI. 22.) Kt. A Képviselő-testület az ülés napirendjét az alábbiak szerint állapítja meg:

**NAPIREND:**

1. Jelentés az Önkormányzat Képviselő-testülete határozatainak végrehajtásáról, illetve a még végre nem hajtott határozatok helyzetéről

Előterjesztő: Kovács Péter polgármester

2. Javaslat a REHAB-XVI. Nonprofit Kft.-vel kapcsolatos döntések meghozatalára

Előterjesztő: Dr. Csomor Ervin alpolgármester

3. Döntés a XVI. kerület Kertvárosi Egészségügyi Szolgálata magasabb vezetői megbízásáról

Előterjesztő: Dr. Csomor Ervin alpolgármester

4. Háziorvosi praxisjog átadása

Előterjesztő: Dr. Csomor Ervin alpolgármester

5. Javaslat a Szilas-patak mentén a szennyvízcsatorna elhelyezését szolgáló, közterületek kialakítására vonatkozó szabályozási terv hatályon kívül helyezésére

Előterjesztő: Kovács Péter polgármester

6. A Kertvárosi Helytörténeti és Emlékezet Központ Szervezeti és Működési Szabályzatának jóváhagyása

Előterjesztő: Kovács Péter polgármester

7. Javaslat az Önkormányzat Szervezeti és Működési Szabályzatáról szóló rendeletének módosítására

Előterjesztő: Kovács Péter polgármester

8. Javaslat az Önkormányzat Polgármesteri Hivatalánál dolgozó köztisztviselők, az intézményeinél dolgozó közalkalmazottak lakásépítésének (- vásárlásának) visszatérítendő támogatásáról szóló 13/1997. (VI. 13.) rendelet módosítására

Előterjesztő: Kovács Péter polgármester

9. Javaslat a XVI. kerületi Katasztrófavédelmi Őrs létrehozásához szükséges döntések meghozatalára

Előterjesztő: Kovács Péter polgármester

10. A Közbeszerzési Bizottság felhatalmazása az eljárási döntések meghozatalára a „Közétkeztetési szolgáltatás beszerzése a Budapest Főváros XVI. kerületi Önkormányzat által működtetett iskolákban és óvodákban” tárgyú közbeszerzési eljárásban

Előterjesztő: Kovács Péter polgármester

11. Pályázat útján támogatás igénylése óvodai étkeztetési fejlesztés támogatására

Előterjesztő: Dr. Csomor Ervin alpolgármester

12. Javaslat a Budapest XVI. kerület több utcájában létesült víziközmű vagyon átadására

Előterjesztő: Kovács Péter polgármester

13. Javaslat a Zenével a Holnapért Alapítvány kérelmének támogatására

Előterjesztő: Kovács Péter polgármester

14. Javaslat a Bökényföldi út mentén fekvő ingatlanok cseréjére

Előterjesztő: Szász József alpolgármester

15. Elővásárlási jog gyakorlása (118692/6 hrsz. szám alatti ingatlanon fennálló 162/1652-ed, és a 118692/7 hrsz. szám alatti ingatlanon fennálló 591/5332-ed tulajdoni hányad)

Előterjesztő: Dr. Csomor Ervin alpolgármester

16. Budapest, Duna-parti építési szabályzat III. üteme a XXII. kerület, északi Duna-parti szakaszán a Duna utca – Sóház utca közötti területen és a Duna-parti építési szabályzat IV. üteme a IV. kerület, Duna – Budapest IV. kerület közigazgatási határa – Váci út – Újpesti vasúti híd nyomvonala által a Népsziget Budapest IV. kerületéhez tartozó terület kivételével határolt területre vonatkozó kerületi építési szabályzat

Előterjesztő: Kovács Péter polgármester

17. A Budapest XVI. kerület, Lepkevirág utca Szendrey Júlia utcára történő átnevezésének véleményezése

Előterjesztő: Kovács Péter polgármester

18. A polgármester, az alpolgármesterek, a tanácsnokok, a bizottsági elnökök beszámolója az előző Képviselő-testületi ülés óta történt, fontosabb eseményekről

19. Képviselői kérdések, közérdekű bejelentések

KOVÁCS PÉTER

1. számú napirendi pontunk:

NAPIREND: 1. Jelentés az Önkormányzat Képviselő-testülete határozatainak végrehajtásáról, illetve a még végre nem hajtott határozatok helyzetéről

***92/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincs hozzáfűznivalóm. Abonyi Jánosnak van ügyrendi javaslata?

ABONYI JÁNOS

Igen, Polgármester úr, nem szavaztunk a 2-es napirendi pont zárt ülési tárgyalásáról.

KOVÁCS PÉTER

Szerintem erről nem kell szavazni, hát, hogyha azt javasolja az Ügyrendi Bizottság, hogy zárt ülés. Jegyző úr, kell erről szavaznunk?

ANCSIN LÁSZLÓ

Nem.

ABONYI JÁNOS

Nem?

KOVÁCS PÉTER

Gyors és határozott vélemény volt. Előterjesztő ráadásul egyetért vele, akkor zárt ülésen fogjuk azt tárgyalni. Jó? Mizsei László az első kérdező. Parancsoljon, képviselő úr, csak János, kapcsold ki a mikrofont, mert nem tudja bekapcsolni.

MIZSEI LÁSZLÓ

Pillanat. Csak annyi lenne a kérdésem a 153/2016-os határozati javaslattal kapcsolatban, hogy jó rendben van, akkor hosszabbítsuk meg a határidőt, de gyakorlatilag ennek akkor nem feleltek meg ennek az előírásnak, ennek ellenére továbbra is tartsuk magunkat továbbra is a megállapodáshoz? Arról nem is beszélve, hogy ahogy kiderült, az állam a működtetést is át akarja venni az iskoláktól, ennek függvényében én megfontolás tárgyává tenném, hogy akkor ezt a szerződést esetleg átgondoljuk. Én ebben az esetben speciel nem javasolnám, hogy 7 millió forintot, több, mint 7 millió forintot kiadjunk erre a célra. Köszönöm.

KOVÁCS PÉTER

Hogy más is értse, tehát ugye a KMSE, pont képviselő úr javaslatára, ugye volt egy döntése a Képviselő-testületnek, hogy csak abban az esetben újíthassa föl a Szerb Antal Gimnázium tornatermét, amennyiben nincsen tartozása, ugye. A tartozását rendezte, nem arra az időre, amit gondoltunk ezért gondoltuk, gondoltam én, hogy kitoljuk a határidőt, hogy azért mégis csak fölújításra kerüljön a Szerb Antal Gimnáziumnak a tornaterme. Én csak akkor tudom ezt elképzelni egyébként, ha még idén szerződést kötünk erre, mert ugye január 1-jétől már a működtetés is az állam feladata lesz. Én nagyon remélem, hogy sikerül idén ezt nyélbe ütni ezt a dolgot. Ha maga a felújítás nem is ezen a nyáron, hanem mondjuk a jövő nyáron valósul meg. Képviselő úr azt javasolja, ugye, hogy akkor ne szavazzuk ezt meg. Természetesen föl fogom tenni szavazásra a kérdést, és akkor ebben a kérdésben dönteni fogunk. Varga Ilona képviselő asszony, a következő kérdező. Mert még ennél a körnél tartunk.

VARGA ILONA

Köszönöm szépen. Itt végignéztem ezeket a határozat végrehajtásáról szóló jelentést, hát szokás szerint volt egy-két ilyen elfelejtett, de egy érdekes dolgot tapasztaltam, hogy a kerület környezet-állapotáról szóló jelentést, ami arról szól, hogy feltettek a honlapra, azt nem találtam. Na, most, ez is elképzelhető, hogy én voltam ügyetlen, és nem tudtam kezelni a honlapot. De vagy már nincs fent rajta, vagy pedig amit most már több, mint egy éve kértem, hogy ezt a honlapot kellene működőképessé tenni, ez még mindig nem valósult meg, hogy valamelyik, … Mi történt akkor?

KOVÁCS PÉTER

Szerintem fönn kell lenni a honlapon, hisz azt jelentették vissza, hogy fönn van. Hétfőtől új honlap lesz, tehát hétfőn lesz élesítve, mert az adatok föltöltésre kerültek és biztos vagyok benne, hogy hétfői napon már könnyebben és egyszerűbben elérhető lesz.

VARGA ILONA

Megnézzük!

KOVÁCS PÉTER

Következő kérdező Abonyi János képviselő úr, parancsoljon! Ilona kapcsold ki a mikrofont légy szíves!

VARGA ILONA

Bocsánat.

KOVÁCS PÉTER

Köszi.

ABONYI JÁNOS

Köszönöm szépen a szót Polgármester úr. Érdekes módon az én figyelmemet is ez a 153/2016-os, a KMSE-vel kapcsolatos határozat fogta meg. Azon túl, amit a, amit a Mizsei képviselőtársam elmondott, kérdésem az, hogy a támogatásokat vizsgáló iroda álláspontja, véleménye mi volt erről az ügyről, mert ez az egyik feltétel, a másik, hogy egyéb projektjei hogyan állnak a KMSE-nek? Hogy ezt is fölvállalta még mellé?

KOVÁCS PÉTER

Meghallgatjuk Vajda urat is, aztán majd utána válaszolok, mert igazából ez nem a napirendhez volt kérdés. Parancsoljon, képviselő úr!

VAJDA ZOLTÁN

Köszönöm szépen a lehetőséget, csak bizonyítani szeretném, hogy elolvastam a 20 oldalt. Itt van két darab 2013-as határozat, az egyik az releváns, mert most történt vele nemrég valami, a másik az, az a kategória, ami szokott lenni, hogy csak az nem hibázik, aki nem dolgozik, és elfelejtődött-e, és teljesen rendben van, vagy pedig valami van vele, ott az a rendőrkapitánysággal kapcsolatos. Köszönöm szépen.

KOVÁCS PÉTER

Előző. Vajda úr, képviselő úr válasz után Abonyi úrnak, ugye a KMSE-vel kapcsolatban, hogy milyen projektjei vannak, hát sok projektje van a KMSE-nek, most nem tudom melyikre gondoltál, tehát a Szöcske Kupától kezdve a, vagy az a projektek, amiről mi beszéltünk? Tehát mondjuk a csarnoképítés? Csarnoképítésben ugye megkért a, megkért minket a kézilabda szövetség, hogy a korábbi képviselő-testületi üléseinket, döntéseinket, amellyel támogattuk a sportcsarnoknak az építését, azt csatoljuk be, mert egy új program keretében, 2018-ig szeretnének kézilabda méretű sportcsarnok építéséhez adni pénzt. Mi ezt becsatoltuk, azóta nem kaptunk ez ügyben visszajelzést. A KMSE, Rozmán Attila arról tájékoztatott, hogy ők meg egyéb, egyéb csatornákon próbálnak lobbizni azért, hogy kapjanak TAO pénzt még egy kézilabda csarnok építésére, hát majd meglátjuk, hogy mi lesz ebből. Mi volt még? Ez előtt volt még egy kérdésed, ami szintén nem a napirendhez csatlakozott, vagy pont a határozathoz, de a KMSE-vel kapcsolatban mi volt az? Ja igen, támogatást vizsgáló iroda nyilatkozott, hogy fölülbírálták korábbi álláspontjukat és ez nem számít támogatásnak se a Ziccer Kosársulinál, se itt. Mindig tanul az ember! Hozzászólások, vélemények, javaslatok. Ilyet nem látok. Határozathozatal következik. Először az előterjesztés 14. oldalán található I. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

211/2016. (VI. 22.) Kt. Budapest Főváros XVI. kerületi Önkormányzat Képviselő-testülete a

211/2013. (VI. 19.)

313/2013. (XI. 13.)

148/2015. (IV. 22.)

348/2015. (XII. 16.)

 57/2016. (II. 17.)

115/2016. (III. 30.)

131/2016. (IV. 20.)

132/2016. (IV. 20.)

145/2016. (IV. 20.)

146/2016. (IV. 20.)

154/2016. (IV. 20.)

166/2016. (V. 11.)

167/2016. (V. 11.)

168/2016. (V. 11.)

171/2016. (V. 11.)

181/2016. (V. 11.)

182/2016. (V. 11.)

183/2016. (V. 11.)

184/2016. (V. 11.)

185/2016. (V. 11.)

187/2016. (V. 11.)

188/2016. (V. 11.)

189/2016. (V. 11.)

190/2016. (V. 11.)

192/2016. (V. 11.)

200/2016. (V. 25.)

201/2016. (V. 25.)

202/2016. (V. 25.)

204/2016. (V. 25.)

Kt. határozatainak végrehajtásáról szóló jelentést elfogadja.

Határidő: 2016. június 22.

Felelős: Kovács Péter polgármester

KOVÁCS PÉTER

17. oldalon található II. számú határozati javaslatról döntünk. Szavazzunk! Köszönöm szépen. A Képviselő-testület 17 igen, egyhangúlag elfogadta ezt a javaslatot.

H A T Á R O Z A T:

212/2016. (VI. 22.) Kt. Budapest Főváros XVI. kerületi Önkormányzat Képviselő-testülete a **Dávid Király Keresztény Kultúráért és Oktatásért Alapítvány** "VI. Tavaszváró Terepfutóverseny, Naplás-tó” tárgyú pályázatának megvalósítására 2015. évben nyújtott **50.000**,- Ft önkormányzati támogatás felhasználásáról szóló elszámolást elfogadja.

Felkéri a polgármestert, hogy a határozatról az érintettet értesítse.

Határidő: 2016. június 22.

Felelős: Kovács Péter polgármester

KOVÁCS PÉTER

18. oldalon található III. számú határozati javaslatról döntünk. Szavazzunk! A Képviselő-testület 16 igen, 1 nem, és 0 tartózkodással elfogadta.

H A T Á R O Z A T:

213/2016. (VI. 22.) Kt. Budapest Főváros XVI. kerületi Önkormányzat Képviselő-testülete a 12/2014. (I. 22.) Kt. határozatának végrehajtási határidejét 2016. szeptember 30-ra módosítja.

Határidő: 2016. június 22.

Felelős: Kovács Péter polgármester

KOVÁCS PÉTER

És a 19. oldalon kezdődő, IV. számú határozati javaslatról döntünk. Szavazzunk! Köszönöm szépen. A Képviselő-testület 16 igen, 1 nem, és tartózkodás nélkül elfogadta ezt a határozati javaslatot, és így ezt a napirendi pontot le tudtam zárni.

H A T Á R O Z A T:

214/2016. (VI. 22.) Kt. Budapest Főváros XVI. kerületi Önkormányzat Képviselő-testülete a 153/2016. (IV. 20.) Kt. határozatának végrehajtási határidejét 2016. június 30-ra módosítja.

Határidő: 2016. június 22.

Felelős: Kovács Péter polgármester

KOVÁCS PÉTER

Zárt ülési napirendi pont következik. Kérem, hogy ennek feltételeit teremtsük meg!

***A 2. napirend tárgyalása zárt ülésen történik.***

KOVÁCS PÉTER

Soron következik eredetileg 3-sal jelzett:

NAPIREND: 3. Döntés a XVI. kerület Kertvárosi Egészségügyi Szolgálata magasabb vezetői megbízásáról

***95/2016. sz. előterjesztés***

Előterjesztő: Dr. Csomor Ervin alpolgármester

KOVÁCS PÉTER

Parancsoljon, alpolgármester úr!

DR. CSOMOR ERVIN

Köszönöm szépen. Tisztelt Képviselő-testület! A korábbi határozatok alapján kiírásra került a Kertvárosi Egészségügyi Szolgálatnak a vezetői posztjára a pályázat. A határidőre 1 pályázat, a jelenlegi igazgató, Dr. Kiss Marianna adta be a pályázatát. Kérném, hogy őt hallgassuk meg és a döntést hozzuk meg azzal, hogy a kipontozott helyre mindenki az illetménnyel kapcsolatban, amennyiben a határozati javaslatot elfogadjuk, akkor azt értelemszerűen bekerülne ez a kiosztott anyag. Köszönöm szépen.

KOVÁCS PÉTER

Köszönöm szépen. Ragaszkodik az előterjesztő ahhoz, hogy hallgassuk meg az igazgatót? Ragaszkodik hozzá. Kiss Mariannak van lehetősége arra, hogy idefáradjon és 3 percben akkor elmondja, ha még szeretne bemutatkozni, talán már nem kell, de ha valamit szeretne még, akkor most van lehetősége.

DR. KISS MARIANNA

Tisztelt Polgármester úr, tisztelt Jegyző úr, tisztelt testület! Nagyon örülök neki, hogy 5 év után, ismét itt lehetek Önök előtt és megpróbálhatom elnyerni az Önök bizalmát a Kertvárosi Egészségügyi Szolgálat vezetésére. Először is el szeretném mondani, hogy 5 évvel ezelőtt, amit beadtam pályázatot, az abban lefektetett alapelvek, irányelvek és az egész gondolatmenet az továbbra is, azt gondolom, hogy folytatandó. A jelenlegi pályázatomnak két része volt. Az egyik az gyakorlatilag annak a bemutatása, hogy az elmúlt 5 évben mi történt, milyen fejlesztések történtek a, részben a kerület egészségügyi ellátásának javítása, részben a dolgozók munkakörülményeinek javítására. A másik része az pedig az egyéb következő terveimet mutatja. Na, most itt az egészségügyi bizottsági ülésen fölmerült az a kérdés, hogy nem látszik a pályázatomban a kibontakozás. Én azt gondolom, nagyon sok mindent írtam ebben a pályázatban, és én mindig is szeretek a realitások talaján maradni, és nem szeretek rózsaszín buborékokat fújni. Én azt gondolom, hogy egyébként nagyon hosszú távra nem érdemes gondolkodni, mert nagyon turbulens környezetben kell dolgoznunk és hát én most már 30 éve dolgozom ezen a pályán. Azt gondolom, hogy, hogy az egészségügy, az valahogy soha nem került nagypolitika szintjén az első három prioritás közé. Amiatt azt gondolom, ami itt a mi feladatunk, szerepünk az az, hogy amit itt helyben meg tudunk oldani, azt próbáljuk meg helyben kezelni. Persze nagyon sok olyan kérdés van, amit nagypolitika szintjén kell megoldanunk. Lényeg az, hogy itt, mi itt vagyunk a harcmezőn és itt kell nekünk helytállni és biztosítani a kerület polgárainak a megfelelő és elégséges egészségügyi ellátását. Ami a biztos, hogy nagyon nehéz egyébként a helyzet, a helyzetünk, és nagyon nehéz minden egészségügyi intézmény vezetőjének a helyzete, hiszen a TVK és a degresszió szorításában élünk, egy nagyon változó jogszabályi környezetben. És hát nagyobbak az egészségügyi igények, szükségletek, mint jelen esetben a rendelkezésre álló kapacitás. Én azt gondolom, és én úgy tudom, úgy tudom, hogy a Polgármester úr is, az Alpolgármester úr is, a testület is így gondolja, hogy nagyon fontos a szubszidiaritás, tehát az egészségügy tekintetében, az egészségügyi ellátó rendszer tekintetében, mindenképpen fontos az, hogy az alapellátás, járóbeteg szakellátás önkormányzati fenntartásban és tulajdonban maradjon. Én semmiképpen nem találnám jónak ennek a központosítását. Amióta én intézményvezető vagyok, azóta egyszer már volt egy ilyen alkalom, amikor már majdnem nem sikerült ezt megtartani, de hála Istennek sikerült itt tartani, és azt gondolom, hogy hosszú távon is ez nagyon fontos lenne. Egyelőre ennyi, aztán …

KOVÁCS PÉTER

Köszönöm szépen. Van-e képviselőtársaimnak kérdése? Abonyi János képviselő úr, parancsoljon!

ABONYI JÁNOS

Működök, ja most már igen. Köszönöm a szót, Polgármester úr. Hát nagy, nagy, nagy élvezet volt végigolvasni ezt a pályázatot, megmondom őszintén. Mert én, én úgy értékelem legalábbis, hogy, hogy egyrészt nagyon konkrét elképzelések vannak, egy olyan elemzés és átfogó kép bemutatása után, amit lehet, hogy, lehet, hogy meg kéne mutatni minden kerületi betegnek, aki ott hőbörög meg fröcsög az aulában, meg a rendeléseken, hogy milyen erőfeszítések történnek ebben az ügyben. Hát itt végignéztem a várakozási idők csökkentését, alábbi szakrendeléseknél, mindenképp kívánatos, pont mind a négy érint engem, úgyhogy célszerű lenne egyébként tényleg, hogyha …

KOVÁCS PÉTER

Átlagpolgár vagy akkor János, mert …

ABONYI JÁNOS

Viszont csak egy kérdésem van egyébként, mert lehetne, lehetne erről órákat is beszélni, ami régóta foglalkoztat, hogy a háziorvosok kompetenciájának a növelésére van-e valamilyen konkrét elképzelés? Mert szerintem is komoly terheket lehetne levenni a rendelőintézet válláról, ha, ha ezeket a kompetenciákat növelnénk. Köszönöm szépen.

KOVÁCS PÉTER

Köszönöm szépen. Következő kérdező Dr. Sebők László képviselő úr. Parancsoljon!

DR. SEBŐK LÁSZLÓ

Köszönöm Polgármester úr. Először is gratulálni szeretnék a doktornőnek, mert ennyire tömör, lényegre törő és minden eredményt, problémát ilyen szépen összegző pályázatot nagyon ritkán olvastam. Pedig pár százat más témában mondjuk, de már olvastam. Pont emiatt lenne egy nagyon egyszerű kérdésem, az 5., 6. oldalon a pályázatában felsorolja azokat a megoldandó problémákat, amelyeket a következő, viszonylag rövid intervallumon belül kellene megoldani. Itt például a röntgen detektor, ultrahang készülék és egyéb ilyen dolgok szerepelnek. És a kérdésem az, hogy ha választani kéne, akkor melyik, melyek ezek közül azok, amelyeket a legsürgősebbnek és a legfontosabbnak érez abból a szempontból, hogy viszonylag gyors és eredményt érhessen el a rendelőintézet a betegek kiszolgálásában és a jelenleg egyik legnagyobb problémának tűnő hosszú várakozási időt sikerüljön lerövidíteni? Ez az egyetlen egy kérdésem van. Inkább kíváncsiságból, megmondom őszintén, mint hivatalból. Köszönöm szépen.

KOVÁCS PÉTER

Köszönöm szépen. A kérdések elfogytak. Mariannak van lehetősége válaszadásra. Parancsoljon!

DR. KISS MARIANNA

Az első kérdésre nagyon egyszerű a válasz, ugyanis van egy alapellátási törvény, aminek még nincs meg a végrehajtási rendelete. Ebben a végrehajtási rendeletben pontosan benne lesz, hogy milyen módon fogják növelni a háziorvosoknak a kompetenciáját. Itt a csoportpraxis, praxisközösségek létrehozásával. Az eredeti elképzelés biztos, hogy módosulni fog, mert én azt gondolom, hogy túlságosan sok feladatot szeretne az eredeti elképzelés a háziorvosokra róni, aminek valószínű, nem fognak tudni megfelelni. Szerintem az egyik köztes megoldás lenne a jó, amiben a járóbeteg szakrendelők is nagy szerepet vállalnának a háziorvosokkal együtt közösen, egy közös team munkában a területi betegeknek az ellátásában. Hogyha az eredeti elképzelés valósulna meg, amiben ugye 5-10 orvost magában foglaló praxisközösség jönne létre, akiknek 8-10-15 egyéb egészségügyi szakdolgozót kéne alkalmaznia, akkor az elég nagy probléma lenne vagy lesz, most nem tudom, hogy fogalmazzak, mert akkor a kerületben a jelenlegi háziorvosi rendelők nem lesznek alkalmasak ennek a feladatnak az ellátására. Akkor lehet mindegyik rendelőre egy szintet építeni, hogy az egyéb kiszolgáló személyzet is tudjon dolgozni, mert, mert gyakorlatilag nem férnének el. Remélem, hogy ebben azért módosítás lesz, mert ez, én úgy látom, hogy ez már finomult. Mondom, én abban látom a kibontakozást, hogy inkább a járóbeteg szakellátás fejlesztése és közösen együtt dolgozva, együtt gondolkodva a háziorvosokkal. A másik kérdés, ugye az ultrahang készülék, az már folyamatban van, a közbeszerzést éppen a napokban indítjuk el, úgyhogy arra megvan az elkülönített fedezet is az önkormányzat költségvetésében. Ami egyébként a leg, tehát eszköz tekintetében a legsürgősebben megoldást fog igényelni az a tüdőszűrő állomásnak a cseréje. Ez már nagyon régi, gyakorlatilag ez már alkalmatlan arra, hogy, hogy ilyen mértékű tüdőszűrést végezzünk, tehát ez mindenképpen ezt egy éven belül le kell cserélni. De ugye én azt gondolom, hogy önmagában az eszközbeszerzés, az eszközöknek a megvétele az nem elegendő a várakozási idő csökkentésére, mert orvosok nélkül nem tudunk dolgozni. Tehát ahhoz, hogy, hogy csökkenjen a várakozási idő, ahhoz megfelelő mennyiségű orvost kell tudni alkalmazni és jelen pillanatban én azt gondolom, hogy az elmúlt időszakban, az elmúlt öt évben ez volt, ez volt a legnehezebb probléma és úgy látom, hogy az elkövetkezendő 5 évben is ez lesz a legnehezebb probléma ma Magyarországon.

KOVÁCS PÉTER

Nagyon köszönöm a válaszokat. Vélemény, javaslat, hozzászólás? Kovács Raymund képviselő úr a leggyorsabb, parancsoljon!

KOVÁCS RAYMUND

Köszönöm szépen. Elég sokáig gondolkoztam, hogy …

KOVÁCS PÉTER

Na, most!

KOVÁCS RAYMUND

… hogy elmondjam-e itt, de végül is most arra jutottam, hogy elmondom, tehát annyira egyértelmű volt szerintem ez a mostani napirendi pont és ez a pályázat, hogy talán kevesebb figyelmet szenteltünk rá, és én bevallom magam, én is kevesebb figyelmet szenteltem rá a, ez a fizetés. És nem szeretnék ezzel viccelődni, de úgy gondolom, hogy ha ilyen egyetértés van és ennyire meg vagyunk elégedve, mind a szakrendelő, mind a vezetőjének a munkájával, akkor úgy gondolom, egy kis konszenzussal ezen változtathatnánk, tehát azt hiszem, hogy a mai egészségügyi viszonyokban sem mondhatnánk azt, hogy erre bárki büszke lehetne. Szerintem, vagy amennyire én tudom, ennél jóval többet is keresnek ebben az intézményben orvosok, tehát én, ha erre van hajlandóság a testületben, én azt javasolnám, hogy itt egy kicsit próbáljunk valami fejlődő kertvároshoz méltó számot beírni. Köszönöm szépen.

KOVÁCS PÉTER

Amint van módosító javaslat, tudok róla szavaztatni. Gáspár József képviselő úr a következő hozzászóló, parancsoljon!

GÁSPÁR JÓZSEF

Az Egészségügyi és Szociális Bizottság meghallgatta a jelöltet és elégedettek vagyunk az eddigi munkájával, és egyhangúlag támogattuk a pályázót. További munkájához sok sikert kívánunk. Köszönöm szépen.

KOVÁCS PÉTER

Köszönöm szépen. Varga Ilona képviselő asszony, parancsoljon!

VARGA ILONA

Köszönöm szépen, Polgármester úr. Először is én is csatlakoznék a többi képviselő véleményéhez, egy nagyon szép, nagyon alapos pályázati munkát látunk és ez, ennek elolvasása és tanulmányozása rávilágított arra is, hogy önkormányzatunknak milyen nagy felelőssége van, hogy igazgató asszony teljesíteni tudja azokat az elvárásokat, amiket mi állítottunk elé, többek között az, hogy ugye a terveket megvalósítsa. Tehát ezeket a terveket, ha végignéztük, nagyon alapos, nagyon jó, kifejtett gondolatok, akkor azt láttuk, hogy legalábbis én, magamnak 3 csoportot állítottam fel. Az egyik, a legkisebb probléma, bár az is probléma ugye az eszközpark folyamatos cseréje, aztán a humánerőforrás, és ha már ez mind megvan, akkor ugye az is nyilvánvalóvá vált, hogy ez a szakrendelő már nem tudja méretében sem teljesíteni ezeket a feladatokat, tehát az új műszerezettség, új műszerekhez, több kollégához, korszerűbb ellátáshoz, több helyre is van szükség. Azért szerettem volna ezeket így kihangsúlyozni, mert ez már a mi felelősségünk lesz, és azt kérem a Képviselő-testülettől is, hogy fontolja meg, hogy amikor a fejlesztéseinket legközelebb, és a költségvetésünket tárgyaljuk, hogy a prioritásokat hogy állítjuk fel. Az én számomra az egészségügy az egyik, az oktatás mellett az egyik legfontosabb prioritással bír. És hát én azt szeretném, hogyha az igazgató asszony, itt a pályázatban leírt terveit mind tudná teljesíteni, és kérem a testületet, hogy mindenki úgy tekintsen erre a pályázatra, mint egy – mit mondjak, – egy olyan előírás, ami minket arra kötelez, hogy ezt teljesítsük, ezeket a terveket. Köszönöm szépen.

KOVÁCS PÉTER

Köszönöm szépen. Az előterjesztőnek adok lehetőséget zárszóra, ha kíván vele élni. Parancsoljon!

DR. CSOMOR ERVIN

Igen, köszönöm szépen. Röviden egy pár dologra szeretnék reagálni. Én azt gondolom, hogy azzal nagyjából mindenki egyetért és egy picit itt finomítanám, amit ugye a Kiss Marianna a bevezetőjében elmondott, hogy az egészségügy az, hogy úgy mondjam, inkább úgy fogalmaznék, hogy beletartozik a 3 abba, a 3 olyan területbe, vagy 3 olyan társadalmi problémába, amiben a mindenkori kormány nem tudott annyit lépni, mint amennyit szeretett volna. Tehát én azt gondolom, hogy nem az az igaz, hogy nem szeretett volna és nem tudott volna, vagy nem, nem szeretett volna és nem lépett volna, hanem sajnos objektív és számtalan egyéb dolgok miatt, amit, amit most nem szeretnék kifejteni, én csak az index cikkét ajánlom mindenkinek figyelmébe az orvosbárókról. És annak a, hogy úgy mondjam, a válasz cikkeit is, én azt gondolom, hogy végre nem értek azzal egyet 100%-osan, nyilvánvalóan, de hogy végre elindult ebben a kérdésben is egy társadalmi párbeszéd, én azt gondolom, hogy egy nagyon helyes, helyes dolog és picit sajnálom is, hogy egy kicsit abbamaradt, mert bizony az, az egyik olyan része az egészségügy megújításának, amelyben még igen is van mit tennünk. Tehát azzal én is egyetértek, hogy benne van abban a 3 területben, amiben nem sikerült annyit lépni, mint amennyit igazándiból szeretett volna. Egyetértek azzal is, meg azokkal is, akik azt mondják, hogy valóban szükség van a, a szakrendelő, nem azt mondom, hogy kereteinek a kibővítésére, hanem, hanem valóban kinőtte magát és korábban ugye jóval kevesebb betegre tervezték az épületet, mint, mint amennyi most már van. Ezt bizottsági ülésen is elmondtam, hogy annyiban már gondolkozunk előre, hogy a Képviselő-testület költségvetésben megszavazta ugye az új liftnek a megépítését, és ennek kapcsán már olyan statikai vizsgálatokat végzünk, hogy a liftakna elhelyezéséből kifolyólag, amely megnézi, hogy lehet-e még egy szintet a sebészetnél lévő szakrendelő részre feltenni, illetőleg a liftet is úgy építettük meg, hogy egyrészt lefelé is, illetőleg fölfelé is még egy szintet tud menni. És hát azt gondolom, hogy ez lehet majd az egyik útja annak, hogy későbbiek során a szakrendelőt bővíthessük. Fölvetődött az igazgató asszonynak a fizetésének a kérdése. Itt hát erre konkrét javaslat nem érkezett. Én ezt az összeget, amely a korábbinál egyébként magasabb, tehát a jelenlegi fizetésénél magasabb összeg, ezt ugye közösen, hát az ő javaslatát elfogadva ezt a bérigényt terjesztettem elő. Én úgy gondolom, hogyha érkezik rá javaslat, akkor a költségvetésnél a 2017. évi költségvetésnél tudunk esetlegesen erről még majd beszélni. Arról, arról nem is beszélve, hogy ugye egyébként el kell készítenünk majd az önkormányzatnak, illetőleg a szakrendelőnek egy stratégiai egészségfejlesztési tervét, amit reményeim szerint ez év végén majd a Képviselő-testület elé tudunk tárni. Ez ugye jogszabályi kötelezettség, és akkor hát ennek elfogadását követően én azt gondolom, hogy még erre is vissza tudunk térni. Köszönöm szépen.

KOVÁCS PÉTER

Köszönöm szépen. Határozathozatal következik. Az előterjesztés 1. oldalán kezdődő határozati javaslat I. bekezdésének, első mondata, a kiküldött 2 mondatra cserélődik ki. Ezzel tenném föl szavazásra a kérdést, melynek elfogadása minősített szótöbbséget igényel. Szavazzunk! Gépi titkos szavazás, jelzik nekem, tehát nem fog visszajelezni a gép! Köszönöm szépen. A Képviselő-testület 17 igen, egyhangúlag elfogadta a javaslatot.

H A T Á R O Z A T:

220/2016. (VI. 22.) Kt. Budapest Főváros XVI. kerületi Önkormányzat Képviselő-testülete Dr. Kiss Mariannát bízza meg a XVI. kerületi Kertvárosi Egészségügyi Szolgálata intézményvezetői feladatainak ellátásával, 2016. október 20-tól 5 év időtartamra.

A képviselő-testület a pályázatban megjelölt fizetési igény alapján bruttó 600.000,- Ft illetményt állapít meg.

Továbbá a heti 40 óra vezetői állás betöltése felett engedélyezi dr. Kiss Marianna részére kardiológiai szakrendelés tartását 6000,- Ft/óra megbízási díjért a ténylegesen rendeléssel töltött órák szerint.

Budapest Főváros XVI. kerületi Önkormányzat Képviselő-testülete felkéri a polgármestert, hogy gondoskodjon a vezetői megbízással kapcsolatos munkaügyi dokumentumok átadásáról.

Határidő: 2016. október 19.

Felelős: Kovács Péter polgármester

KOVÁCS PÉTER

Gratulálok igazgató asszonynak! Jó munkát kívánok a következő 5 évre is. Soron következik 4-sel jelzett:

NAPIREND: 4. Háziorvosi praxisjog átadása

***94/2016. sz. előterjesztés***

Előterjesztő: Dr. Csomor Ervin alpolgármester

KOVÁCS PÉTER

Parancsoljon, alpolgármester úr! Nincsen hozzáfűznivalója. Kérdése van-e valakinek? Vajda Zoltán képviselő úr, parancsoljon!

VAJDA ZOLTÁN

Köszönöm szépen a szót. Én azt szeretném kérdezni, megint kicsit technikai módon, hogy itt a mellékelt előterjesztésben miért van kifeketítve a praxis értékesítésének, tehát, hogy mennyiért értékesíti Dr. Szabó Irén ezt a praxist, illetve akinek röntgen szeme van, az lehet, hogy el tudja olvasni, én szeretném, hogyha föloldanánk ezt a kifeketítést. A kérdésem az, hogy a melléklet, amelyet a határozati javaslathoz tartozó anyagban a kifeketített rész alatt milyen szám szerepel a praxis értékeként? Köszönöm szépen.

KOVÁCS PÉTER

Hát én azt gondolom, hogy ez azért van, mert ugye ez nem feltétlenül olyan adat, amire a Képviselő-testületnek szüksége van a döntéshez. Egy. Kettő. Nem is biztos, hogy nyilvános. Zárójelben jegyzem meg, hogy hát nem sikerült tökéletesen azért ez a kifestés, hisz betűvel azért oda vannak írva a számok. Csomor alpolgármester úr.

DR. CSOMOR ERVIN

Igen, köszönöm szépen. Ez a gyakorlatilag, mióta 2000. óta ez a praxistörvény van, az most már lassan 15 éve, ez egy konzekvens gyakorlat volt. Hogy ez az összeg nem szerepel, és erre van is az Orvosi Kamarának állásfoglalása, hogy ez nem olyan információ, amely a Képviselő-testület döntését befolyásolja. Tehát mi arról döntünk, hogy elfogadjuk-e az új orvosnak a személyét. Az, hogy a, ő a Szabó Irén doktornő mennyiért adja el a praxist más személynek, az ilyen szempontból a döntés szakmai részét tekintve irreleváns. Egyébként nagyon szűk az a kör, amiben az önkormányzat részéről, mi megmondhatjuk, hogy miért nem fogadnánk el az új orvosnak a személyét. Most azon, az, hogy most X forintot fizetett, vagy annak a tízszeresét, ez nem tartozik ebbe a körbe, valószínűleg ez a kamarai álláspont innen indult. De mondom, 15 éve ez a konzekvens álláspont. Mi ezt a szerződést kaptuk meg, mert ugye magát az előszerződést, azt ugye köteles megküldeni, ezt csatoltuk a Képviselő-testület elé. Hát, hogy a kitörlés mennyire sikerült, hát ez annak legyen a baja, aki ezt készítette. Köszönöm.

KOVÁCS PÉTER

Köszönöm szépen. Hozzászólások. Vajda Zoltán képviselő úr, parancsoljon!

VAJDA ZOLTÁN

Még csak egy szót szeretnék erről kérdezni. Igen, igaza van alpolgármester úrnak, ha egy szorzás és 2 összeadás lévén a, a, a tétel föloldható, de akkor jól értem, hogy nem az önkormányzat feketítette ki, hanem amikor alpolgármester úr ezt kapta, az előszerződést, akkor Ön már ezt kifeketítve kapta meg? Tehát ad abszurdum, Ön sem tudja most a, hacsak, hacsak nem tud szorozni és összeadni. És ez, ennek az alátámasztása az, hogy egy Orvosi Kamarának az az álláspontja, hogy mi, mint önkormányzat ne tudjuk, és mi ezt elfogadjuk. Igen. Rendben van, tehát a válasz, az, hogy … Megszavazom, csak jól értem-e, hogy egy kamarai álláspontot, mi önkormányzat konzekvensen, mindig elfogadunk. Köszönöm szépen.

KOVÁCS PÉTER

Ezzel eddig még soha, senkinek problémája nem volt. De mindent el kell kezdeni egyszer. További hozzászólások. Ilyet nem látok! Határozathozatal következik. Az előterjesztés első oldalán kezdődő határozati javaslatról döntünk. Szavazzunk! Köszönöm szépen. A Képviselő-testület 17 igen, egyhangúlag elfogadta a határozati javaslatot. Ezzel ezt a napirendet lezártam.

H A T Á R O Z A T:

221/2016. (VI. 22.) Kt. Budapest Főváros XVI. kerületi Önkormányzat Képviselő-testülete hozzájárul ahhoz, hogy dr. Szabó Irén háziorvos területi ellátást érintő – 1161 Budapest, Hősök tere 7-8. szám alatt működő – háziorvosi praxisjoga elidegenítésre kerüljön **dr. Erdélyi Szilviusz** háziorvos részére.

A Képviselő-testület dr. Erdélyi Szilviusszal a háziorvosi praxisjog megszerzéséhez az előterjesztés 4. melléklete szerinti előszerződést köt.

A praxisjog megszerzését követően dr. Erdélyi Szilviuszt vállalkozó háziorvosként foglalkoztatja, és vele a háziorvosi, házi gyermekorvosi, felnőtt fogorvosi, gyermek fogorvosi és területi védőnői körzetek meghatározásáról szóló 25/2005. (X. 3.) önkormányzati rendelet szerinti XXIII. számú felnőtt háziorvosi körzet háziorvosi feladatainak ellátására feladat-ellátási szerződést köt.

A Képviselő-testület felhatalmazza a polgármestert az előszerződés és a feltételek megléte (praxisjog) esetén a feladat-ellátási szerződés aláírására.

Határidő: a feladat-ellátási szerződés aláírására 2016. augusztus 5.

Felelős: Kovács Péter polgármester

KOVÁCS PÉTER

Soron következik 5-sel jelzett:

NAPIREND: 5. Javaslat a Szilas-patak mentén a szennyvízcsatorna elhelyezését szolgáló, közterületek kialakítására vonatkozó szabályozási terv hatályon kívül helyezésére

***105/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincsen hozzáfűznivalóm. Kérdezem, van-e kérdés? Kérdést nem látok. Vélemény, javaslat, avagy hozzászólás? Szatmáry László képviselő úr.

SZATMÁRY LÁSZLÓ

Köszönöm a szót. A Kerületfejlesztési és Üzemeltetési Bizottság elfogadásra javasolja a tisztelt testületnek a határozati javaslatban foglaltakat. Köszönöm.

KOVÁCS PÉTER

Nagyon köszönöm. További hozzászólást nem látok, így rendeletalkotás következik, melynek elfogadása minősített szótöbbséget igényel. A rendeleti szöveg a 2. oldalon található. Szavazzunk! A Képviselő-testület 16 igen, 0 nem és 1 tartózkodás mellett elfogadta a rendeleti szöveget. Így ezt a napirendi pontot le tudtam zárni!

Budapest Főváros XVI. kerületi Önkormányzat Képviselő-testülete megalkotja a Szilas-patak mentén a szennyvízcsatorna elhelyezését szolgáló, közterületek kialakítására vonatkozó szabályozási terv hatályon kívül helyezéséről szóló

**12/2016. (.........) önkormányzati rendeletét.**

**BUDAPEST FŐVÁROS XVI. KERÜLETI ÖNKORMÁNYZAT**

**KÉPVISELŐ-TESTÜLETÉNEK**

**12/2016. (VI. 27.) önkormányzati rendelete**

**a Szilas-patak mentén a szennyvízcsatorna elhelyezését szolgáló, közterületek kialakítására vonatkozó szabályozási terv hatályon kívül helyezéséről**

Budapest Főváros XVI. kerületi Önkormányzat Képviselő-testülete az Alaptörvény 32. cikk (1) bekezdés a) pontjában kapott felhatalmazása alapján, az épített környezet alakításáról és védelméről szóló 1997. évi LXXVIII. törvény 6. §-ában meghatározott feladatkörében eljárva, a következőket rendeli el:

**1. §**

Hatályát veszti a Budapest Főváros XVI. kerületi Önkormányzatnak a Budapest, XVI. kerület Szlovák út menti övezet határ – Aranyfa utca – Vízgát utca – E-TG keretövezet – Temesvári utca – Szilas patak – Csömöri út által határolt terület, az Ostoros utca – Fenőkő utca – Olló utca – Felső Malom utca által határolt terület és a 118729/1, 118721, 118719/22, 118739/1, 118739/2, 118287/2, 118287/1 és a 117963 helyrajzi számú ingatlanok lehatárolt területeinek – a szennyvízcsatorna elhelyezését szolgáló, közterületek kialakítására vonatkozó – szabályozási terv jóváhagyásáról szóló 1/2003. (I. 29.) önkormányzati rendeletének 5. sz. melléklete.

**2. §**

E rendelet a kihirdetését követő napon lép hatályba.

|  |  |
| --- | --- |
| **Ancsin László** | **Kovács Péter** |
| *jegyző* | *polgármester* |

**Záradék:**

**E rendelet 2016. év június hó 27. napján kihirdetésre került.**

**Ancsin László**

***jegyző***

**ÁLTALÁNOS INDOKOLÁS**

A Szilas patak és a Szlovák út közötti lakóterületek adott időszakban tervezett szennyvízcsatornázási műszaki megoldását biztosító szabályozásra, a csatornahálózat más jellegű kialakítása miatt nincs szükség, ezért a Rákosi út – Csömöri út között, a Szilas patak melletti építési telkeket érintő szabályozás eltörlése indokolt.

**RÉSZLETES INDOKOLÁS**

**1. §-hoz**

A szabályozási terv 5. sz. mellékletének hatályon kívül helyezéséről rendelkezik.

**2. §-hoz**

Záró rendelkezéseket tartalmaz.

KOVÁCS PÉTER

Soron következik 6-sal jelzett:

NAPIREND: 6. A Kertvárosi Helytörténeti és Emlékezet Központ Szervezeti és Működési Szabályzatának jóváhagyása

***97/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincsen hozzáfűznivalóm. Kérdezem, van-e kérdés? Kérdés. Varga Ilona. Parancsoljon, képviselő asszony!

VARGA ILONA

Gombot … Ez már a kertvárosi, ugye? Jó. A kérdésem a Kertvárosi és Helytörténeti és Emlékezet Központ Szervezeti és Működési Szabályzatával kapcsolatban az, hogy itt nézem a tevékenységi köröket és a, ami, ami egyáltalán vetíthető lenne a Cinkotai Tájházra az a 3-as pontban a 082092-es, közművelődés, hagyományos közösségi kulturális értékek gondozása. Tehát nem tudom, hogy jól értelmezem-e? Ez a kérdésem, ….

KOVÁCS PÉTER

Jól.

VARGA ILONA

… hogy ez vonatkozik a kertvárosi …

KOVÁCS PÉTER

Természetesen!

VARGA ILONA

Köszönöm. A másik kérdésem az lenne, hogy olvasom itt a, most itt hirtelen nem találom azt a helyet, azért vagyok zavarban. Olvasom itt a Szervezeti és Működési Szabályzatban a munkaidőt például és hát ez a meghatározott munkaidők nem tükrözik azt, hogy itt úgy a Tóth Ilonka Emlékház, mint a, a Cinkotai Tájház az egy bemutató, úgymond kiállító terem is egyúttal, aminek a nyitva tartásának igazodni kellene a látogatókhoz, tehát hétvégén is látogatják, meg ugye napközben is és azt est, talán még délután is. Erre én nem látok semmilyen megoldást. Azon kívül, tehát ez az egyik, hogy nem látom azt, hogy mi lesz itt a bemutatóknak a nyitva tartása, hogyha a munkaidő az tulajdonképpen úgy néz ki, mint egy adminisztratív intézménynek a munkaideje. A következő kérdésem szintén az, hogy itt én azt látom, hogy csupa művelődésszer… van másfél művelődés, másfél munkaviszony művelődésszervezőre, és az lenne a kérdésem, hogy ezek között van-e olyan, aki a népművészettel bármilyen kapcsolatban volt? Tehát tudja is kezelni ezeket a népi emlékeinket? Köszönöm szépen.

KOVÁCS PÉTER

Köszönöm szépen. Hát ugye az első kérdésre válaszoltam. A második kérdés, a 10. oldalon munkarendnél a következő szerepel. A nyitvatartási idő és a munkaidő a rendezvényektől függően módosulhat, változhat. Ezzel kezeljük azt a problémát, amit mondott Ilona. 3. Amennyire én tudom, maga az ügyvezető, illetve bocsánat, az intézményvezető az, akinek van ilyen tapasztalata, gyakorlata és végzettsége. Tehát a legfelsőbb szerv képzi ezt, vagy, hogy mondjam finoman. Tehát, hogy érthető legyen! Abonyi János a következő kérdező. Parancsoljon, képviselő úr!

VARGA ILONA

Nem vagyok nyugodt!

ABONYI JÁNOS

Jó! A vállalkozási tevékenységekről szeretném kérdezni, hogy mit takar ez? Rendezvények, pénzes rendezvények, vagy jegybevételes rendezvények bevételei, könyvek írása, kiadása, stb. stb. Tehát körülbelül eddig terjedt az én fantáziám. És azt jelzi, hogy ez max. 60%-a lehet a költségvetésnek, hát az nagyon-nagyon jó lenne, ha ezt tudnánk teljesíteni.

KOVÁCS PÉTER

Igen, tehát jól látja képviselő úr a saját kérdésére meg is adta a választ. És azt is jól látja, hogy jó lenne, hogyha 60% lenne. Hát ez egy jó kérdés volt, mert így könnyen tudtál rá válaszolni! Nekem már nem is kell, tényleg fantasztikus. De nem, tényleg a, azért van egyébként maximálva, azért van maximálva a 60%, hogy nehogy véletlenül az legyen, hogy mondjuk tegyük föl a Tájházban csak arra menjünk rá, hogy esküvőket tartson ott az intézmény. És egyébként a, az ingyenes vagy népművészethez kapcsolódó beruházás, vagy nyitva tartás ne legyen. Tehát ezért van maximálva a fölső. További kérdés nincsen. Vélemény, javaslat, hozzászólás? Varga Ilona, parancsoljon, képviselő asszony!

VARGA ILONA

Köszönöm szépen. Közben megtaláltam itt a munkaidőkről szóló részt is és a gondom az folytatódik, mert itt azért arról van szó, hogy a rendezvényektől függően módosulhat a munkaidő. Hétvégékről egyáltalán nincs szó. Tehát akkor egyértelművé vált számomra, hogy ez a Cinkotai Tájház továbbra sem lesz úgy nyitva, hogy olyankor, amikor nem lesz rendezvény. Tehát ez a közönség nem tudja látogatni, csak, hogyha rendezvény van. Tehát ez a kérdésem, hogy jól gondolom-e, vagyis ez a …

KOVÁCS PÉTER

Nem!

VARGA ILONA

…. véleményem. Bocsánat, nem, most már véleményem, hogy ezt nem látom megoldásnak. A másik, hogy ugyanez vonatkozik a Tóth Ilonka Emlékházra is, hogy hát ott is azért az egy kiállító terem is lesz egyúttal, tehát nem igazán tartom jónak azt, hogy csak rendezvények idején lehessen látogatni. Köszönöm szépen.

KOVÁCS PÉTER

Ez nem így van Ilona. Tehát ez …

VARGA ILONA

Hát akkor?

KOVÁCS PÉTER

Nem tudom, hogy ezt honnan olvastad ki?

VARGA ILONA

Hát a 12. oldal …

KOVÁCS PÉTER

Most is volt hétvégén rendezvény, illetve, hát bocsánat, Pünkösd hétfőn, …

VARGA ILONA

Igen ..…

KOVÁCS PÉTER

Ami ugye nem munkanapnak számít a Tájházban, tehát nincs azzal probléma, hogyha valaki hétvégén, vagy ünnepnapon dolgozik és ezt most is megoldják és a jövőben is meg fogják oldani. Az a szándék, hogy mind a Tóth Ilonka ház, ahol konkrét fizikai ülőhely is lesz munkahelyre, tehát hogy ott tudjanak ülni, illetve maga a Tájház is akkor legyen nyitva, amikor érdeklődő van arra, hogy odamenjen. Tehát iskolás csoportoktól kezdve, bárki, vagy előzetesen bejelentkezik valaki. Nyilván ki lesz írva, hogy hívd fel ezt a számot ott a kapura, ha meg akarod nézni. Olyan sok jelentkező, azért tegyük hozzá nem volt az elmúlt időszakban, aki minden áron sorba állt volna, hogy akkor most ő be akar menni a tájházba. Ugye ez kiderül egyébként alapvetően a vendégkönyv beírásából is, hogy leginkább iskolás csoportok látogatták a Tájházat. Nyilván eleinte, amikor megnyílt, akkor volt nagyobb érdeklődés erre. Most már mindenki, aki akarta, szerintem látta! Meg fogja is látni még egyszer majd, hogyha egy kis változás lesz benne, én ebben reménykedek. További hozzászólás. Varga Ilona, parancsoljon képviselő asszony!

VARGA ILONA

Elnézést, akkor ez kérdés is, hogy ezek szerint már ki van írva a kapura az, hogy kit lehet keresni, hogy lehet bejelentkezni, csak …

KOVÁCS PÉTER

Bólogat az igazgató úr, hogy igen! Mobilszám van föltüntetve, mint mondja, csak a jegyzőkönyv kedvéért mondom. További hozzászólást nem látok. Határozathozatal következik. Az előterjesztés 2. oldalán található határozati javaslat elfogadása … Mi a baj? Na, tehát még egyszer! Tehát az előterjesztés 2. oldalán található határozati javaslatról döntünk, melynek elfogadása minősített szótöbbsége igényel. Szavazzunk! Köszönöm szépen. A Képviselő-testület 17 igen, egyhangúlag elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

222/2016. (VI. 22.) Kt. Budapest Főváros XVI. kerületi Önkormányzat Képviselő-testülete jóváhagyja az előterjesztés mellékletét képező **Kertvárosi Helytörténeti és Emlékezet Központ** Szervezeti és Működési Szabályzatát.

Határidő: 2016. június 22.

Felelős: Kovács Péter polgármester

KOVÁCS PÉTER

Soron következik 7-sel jelzett:

NAPIREND: 7. Javaslat az Önkormányzat Szervezeti és Működési Szabályzatáról szóló rendeletének módosítására

***96/2016. sz. előterjesztés***

Előterjesztő: Kovács Péter polgármester

KOVÁCS PÉTER

Énnekem nincsen hozzáfűznivalóm. Kérdezem, van-e kérdés? Kérdést nem látok. Vélemény, javaslat, avagy hozzászólás? Ilyen sincsen. Akkor rendeletalkotás következik. Az előterjesztés első oldalán található rendeleti szöveget nem olvasom fel, elfogadása minősített szótöbbséget igényel. Szavazzunk! A Képviselő-testület 17 igen, egyhangúlag elfogadta a rendelet. Így ezt a napirendi pontot le tudtam zárni.

Budapest Főváros XVI. kerületi Önkormányzat Képviselő-testülete megalkotja az Önkormányzat Szervezeti és Működési Szabályzatáról szóló 10/2011. (IV. 20.) önkormányzati rendelet módosításáról szóló

**13/2016. (.........) önkormányzati rendeletét.**

**Budapest Főváros XVI. kerületi Önkormányzat**

**Képviselő-testületének**

**13/2016. (VI. 27.) önkormányzati rendelete**

**az Önkormányzat Szervezeti és Működési Szabályzatáról szóló**

**10/2011. (IV. 20.) önkormányzati rendelet módosításáról**

Budapest Főváros XVI. kerületi Önkormányzat Képviselő-testülete az Alaptörvény 32. cikk (1) bekezdés d) pontjában kapott felhatalmazás alapján, valamint a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a következőket rendeli el:

**1. §**

A Rendelet 1. melléklete A) pontja a következő 17.) alponttal egészül ki:

*[AZ EGYES ÁLLANDÓ BIZOTTSÁGOK RÉSZLETES FELADATKÖRE]*

|  |  |
| --- | --- |
|  | „A) GAZDASÁGI ÉS Pénzügyi BIZOTTSÁG |

17.) Jóváhagyja a Budapest Főváros XVI. Kerületi Önkormányzat Gazdasági, Működtető - Ellátó Szervezet, valamint a Kerületgazda Szolgáltató Szervezet szervezeti és működési szabályzatát.”

**2. §**

A Rendelet 1. melléklete E) pontjának 3.) alpontja helyébe a következő rendelkezés lép:

*[AZ EGYES ÁLLANDÓ BIZOTTSÁGOK RÉSZLETES FELADATKÖRE]*

„E) KULTURÁLIS ÉS SPORT BIZOTTSÁG

3.) „Jóváhagyja a Corvin Művelődési Ház, valamint a Kertvárosi Helytörténeti és Emlékezet Központ éves munkatervét.”

**3. §**

A Rendelet 1. melléklete E) pontja a következő 21.) alponttal egészül ki:

*[AZ EGYES ÁLLANDÓ BIZOTTSÁGOK RÉSZLETES FELADATKÖRE]*

„E) KULTURÁLIS ÉS SPORT BIZOTTSÁG

21.) Jóváhagyja a Kertvárosi Helytörténeti és Emlékezet Központ szervezeti és működési szabályzatát.”

**4. §**

Ez a rendelet a kihirdetését követő napon lép hatályba.

|  |  |
| --- | --- |
| **Ancsin László** *jegyző* | **Kovács Péter** *polgármester* |

**Záradék:**

**E rendelet 2016. év június hó 27. napján kihirdetésre került.**

**Ancsin László**

***jegyző***

**ÁLTALÁNOS INDOKOLÁS**

Egyes önkormányzati intézmények, úgy mint a Budapest Főváros XVI. Kerületi Önkormányzat Gazdasági, Működtető - Ellátó Szervezet, a Kerületgazda Szolgáltató Szervezet, valamint a Kertvárosi Helytörténeti és Emlékezet Központ (továbbiakban: KEK) vonatkozásában az intézmények működésére vonatkozó szervezeti és működési szabályzat, valamint a KEK esetében az éves munkaterv jóváhagyása jelenleg a képviselő-testület hatásköre, míg a fentebb nem említett intézmények vonatkozásában ezt a hatáskört átruházott hatáskör alapján valamely bizottság gyakorolja.

A képviselő-testület munkaterhének csökkentése érdekében e három intézmény esetében is indokolt e hatáskört a feladatkör szerinti bizottságra átruházni.

**RÉSZLETES INDOKOLÁS**

**1. §**

A Gazdasági és Pénzügyi Bizottság feladatköre kiegészül a Budapest Főváros XVI. Kerületi Önkormányzat Gazdasági, Működtető Ellátó Szervezet, valamint a Kerületgazda Szolgáltató Szervezet szervezeti és működési szabályzatának jóváhagyásával.

**2-3. §**

A Kulturális és Sport Bizottság feladatköre kiegészül a Kertvárosi Helytörténeti és Emlékezet Központ éves munkatervének és szervezeti és működési szabályzatának jóváhagyásával.

**4. §**

Hatályba léptető rendelkezést tartalmaz.

KOVÁCS PÉTER

Soron következik 8-sal jelzett:

NAPIREND: 8. Javaslat az Önkormányzat Polgármesteri Hivatalánál dolgozó köztisztviselők, az intézményeinél dolgozó közalkalmazottak lakásépítésének (- vásárlásának) visszatérítendő támogatásáról szóló 13/1997. (VI. 13.)rendelet módosítására

***108/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincs hozzáfűznivalóm. Kérdezem, van-e kérdés? Vajda Zoltán képviselő úr, parancsoljon!

VAJDA ZOLTÁN

Köszönöm szépen a szót. Megtanultam már, hogy minden rendelet-tervezetnél van ez az előzetes hatásvizsgálat nevű ilyen pár sor. Itt van egy olyan megjegyzés benne, hogy a gazdasági hatásoknál a költségek forrása a költségvetési rendeletben, tehát az idei évi költségvetési rendeletben biztosított. Ez azt feltételei számomra, hogy valaki egy előzetes felmérést tartott, hogy azon két csoportnál, amelyek felé bővítjük ezt a kedvezményes lakáshitel lehetőségét, akik az MT alá tartoznak, illetve a Kerületi Újság munkatársai, azt nem tudom, hogy többes szám-e vagy, egyes számban kell-e mondanom? Tehát, hogy ebben a két körben akkor valaki felmérést csinált-e, és ha igen, akkor, illetve biztosan csinált, hiszen bele van írva, hogy a forrás az rendelkezésre áll, azt szeretném tudni, hogy hány emberre számíthatunk, aki föl fogja venni akkor ezt a kedvezményes hitelt, kamatmentes hitelt az előzetes felmérés alapján? Köszönöm szépen.

KOVÁCS PÉTER

Köszönöm szépen. Mivel több kérdező nincs, én annyit mondanék, hogy a költségvetésben mindig rendelkezésre áll ez a forrás. Tehát minden évben van erre pénzünk, és én azt gondolom, hogy minél többen fogják igénybe venni. Én konkrétan egy jelentkezőről tudok, jelenleg, de hát lehet ez több is. Vélemény, javaslat, avagy hozzászólás? Vajda Zoltán képviselő úr.

VAJDA ZOLTÁN

És ő kicsoda, Polgármester úr? Köszönöm szépen.

KOVÁCS PÉTER

Hát biztos, hogy érdekli ez képviselő úr? Megmondom. Szabó Réka Zsuzsanna az újság főszerkesztője jelentkezett nálam, egyelőre. További hozzászólást nem látok. Rendeletalkotás következik, aki az előterjesztés 2. oldalán található rendeleti szöveget, melyet nem olvasok föl, elfogadása minősített szótöbbséget igényel. Kérem, szavazzanak! A Képviselő-testület 16 igen, egyhangúlag elfogadta a rendeletet. Így ezt a napirendi pontot le tudtam zárni.

Budapest Főváros XVI. kerületi Önkormányzat Képviselő-testülete megalkotja az Önkormányzat Polgármesteri Hivatalánál dolgozó köztisztviselők, az intézményeinél dolgozó közalkalmazottak lakásépítésének (- vásárlásának) visszatérítendő támogatásáról szóló 13/1997. (VI. 13.) önkormányzati rendelet módosításáról szóló

**14/2016. (.........) önkormányzati rendeletét.**

**BUDAPEST FŐVÁROS XVI. KERÜLETI ÖNKORMÁNYZAT KÉPVISELŐ-TESTÜLETÉNEK**

**14/2016. (VI. 27.) önkormányzati rendelete**

**az Önkormányzat Polgármesteri Hivatalánál dolgozó köztisztviselők, az intézményeinél dolgozó közalkalmazottak lakásépítésének (- vásárlásának) visszatérítendő támogatásáról szóló 13/1997. (VI. 13.) rendelet módosításáról**

Budapest Főváros XVI. kerületi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

Budapest Főváros XVI. kerületi Önkormányzat Képviselő-testületének az Önkormányzat Polgármesteri Hivatalánál dolgozó köztisztviselők, az intézményeinél dolgozó közalkalmazottak lakásépítésének (- vásárlásának) visszatérítendő támogatásáról szóló 13/1997. (VI. 13.) rendelete (továbbiakban: Rendelet) 1. §-a helyébe a következő rendelkezés lép:

„E rendelet hatálya kiterjed a Budapest Főváros XVI. kerületi Önkormányzat Polgármesteri Hivatalában foglalkoztatott köztisztviselőkre és a munka törvénykönyve hatálya alá tartozó foglalkoztatottakra, az Önkormányzat intézményeinél foglalkoztatott közalkalmazottakra, valamint a Kertvárosi Egészségügyi Szolgálattal megbízási vagy közreműködői szerződés alapján jogviszonyban álló orvosokra és egészségügyi szakdolgozói feladatot ellátó személyekre, továbbá a XVI. Kerületi Újság szerkesztőségének dolgozóira (a továbbiakban: munkavállalók).”

**2. §**

E rendelet a kihirdetését követő napon lép hatályba.

|  |  |
| --- | --- |
| **Ancsin László** *jegyző* | **Kovács Péter** *polgármester* |

**Záradék:**

**E rendelet 2016. év június hó 27. napján kihirdetésre került.**

**Ancsin László**

***jegyző***

**Általános indokolás**

A rendelet megalkotásának indoka, hogy a Polgármesteri Hivatalban nem köztisztviselőként dolgozó személyeknek és az Önkormányzattal megbízásos jogviszonyban alkalmazott kerületi újság főszerkesztőjének is a kamatmentes munkáltatói kölcsön nyújtásának lehetősége biztosított legyen.

**Részletes indokolás**

**1. §-hoz**

Kiterjeszti a rendelet alkalmazásának személyi hatályát, így a kölcsön igénybevételének lehetőségét is.

**2. §-hoz**

A rendelet hatályba lépését rögzíti.

KOVÁCS PÉTER

Soron következik, … képviselő úr, egy kis figyelmet kérnék! Mert szeretnék haladni! Közbeszól, akkor nem tudok …Hova? Nagyon egyszerű, meccset szeretnék nézni 6 órától!

NAPIREND: 9. Javaslat a XVI. kerületi Katasztrófavédelmi Őrs létrehozásához szükséges döntések meghozatalára

***99/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként annyit fűznék hozzá, hogy már régi álmunk az, hogy biztonságosabb legyen a kerületben a rendőrség meg a mentőállomás ugye már van a kerületben, de Tűzőrség nincsen. Korábban volt, még én emlékszem, talán gyerekkoromban még volt rendőrőrs itt a Veres Péter úton, pont az anyagban szereplő helyen, ugye amit most csere ügylet folytán az önkormányzat megkapna, cserébe egy másik területért. Fölmerülhet az a kérdés, hogy miért nem azt hasznosítja a Tűzoltóság? Azért, mert ők azt mondták, hogy nincsen kellően központi helyen az a hely, azért nem hasznosítják most, illetve, hogy ez a hely ez sokkal jobb központi helyen van és könnyebben elérhető a kerület többi pontja, és ezért szeretnék itt létrehozni ezt a Tűzoltó Őrsöt, amibe ugye telekcsere után maga a Katasztrófavédelem Országos Szervezete építené föl a Tűzőrség épületét. Kérdezem, hogy van-e kérdés? Kérdést nem látok. Abonyi Jánosnak vélemény ez már, vagy még a kérdésnél jelentkeztél? Ajajajajajaj! Inkább, na, mindegy! Abonyi képviselő úr az első kérdező, parancsoljon!

ABONYI JÁNOS

Egy nagyon egyszerű kérdésem van. Várhatóan mikorra tervezik ők ezt?

KOVÁCS PÉTER

Hát a Tűzoltóság odáig jutott, hogy neki konkrét építési terve van, tehát van egy terve arra, hogy hogyan nézzen ki ez az őrs, sőt létszámadatokat is kreált már. A zuglói tűzőrségből, hogy akkor hányan lennének itt a XVI. kerületben, tehát ők elég komolyan gondolkodnak ebben. Nagyon remélem, hogy idén elkezdődik az építkezés, persze, hogyha itt a testület jóváhagyja. Jóváhagyja ott, meglesznek azok a dolgok, amiket nekünk meg kell csinálni. A közműbekötést, tereprendezést. Ha nem idén, akkor jövőre, de valószínűleg ők. Ők azon vannak, hogy minél hamarabb meglegyen ez. Micsodát? Erről lemaradtam, bocsánat! Le! Vélemény, javaslat, avagy hozzászólás? Ilyen nincs. Határozathozatal következik. Az előterjesztés 4. oldalán kezdődő határozati javaslatról döntünk, aki ezzel egyetért, kérem, igennel ezt jelezze. Szavazzunk! Köszönöm szépen. A Képviselő-testület 17 igen, egyhangúlag elfogadta. Így ezt a napirendi pontot le tudtam zárni.

H A T Á R O Z A T:

223/2016. (VI. 22.) Kt. Budapest Főváros XVI. kerületi Önkormányzat Képviselő-testülete úgy dönt, hogy az Önkormányzat tulajdonában álló Budapest XVI. kerületSarjú utca 106868/2 hrsz-ú, 5.9354 m² területű, kivett telephely megnevezésű ingatlanból 2515 m² nagyságú 1/1-ed tulajdoni hányadú beépítetlen területet csereügylettel a Magyar állam tulajdonába adja kifejezetten Katasztrófavédelmi Őrs létrehozása céljából.

A cserével érintett ingatlant a Magyar Állam tulajdonában, a BM Országos Katasztrófavédelmi Igazgatóság vagyonkezelésében álló Budapest XVI. kerület Farkashida utca 2. - Veres Péter út – Legény utca 1/A. szám alatti, 103180/3 hrsz-ú, 1662 m² területű, kivett lakóház, udvar, egyéb épület megnevezésű, valamint a Farkashida utca 4. szám alatti, 103180/2 hrsz-ú, 714 m² területű, kivett garázs, épület megnevezésű ingatlanok 1/1-ed tulajdonjogára cseréli.

A 103180/2 és 103180/3 hrsz-ú felépítményes ingatlanok forgalmi értékét a Képviselő-testület bruttó 100 200 000 Ft-ban állapítja meg.

A Sarjú utca 106868/2 hrsz-ú ingatlanból telekalakítással kialakított beépítetlen terület megnevezésű ingatlan forgalmi értékét a Képviselő-testület 46 500 000 Ft+Áfa, bruttó 59 055 000 Ft értékben állapítja meg.

Az Önkormányzat vállalja a Sarjú utcai ingatlan közművesítését (víz, gáz, csatorna és villanyszolgáltatással való ellátását), a terület hulladékmentesítését, valamint a telekalakítási költségek megfizetését, számlákkal igazoltan bruttó 41 145 000 Ft értékben.

A Budapest XVI. kerület Farkashida utca 2. - Veres Péter út – Legény utca 1/A. szám alatti, 103180/3 hrsz-ú, 1662 m² területű, kivett lakóház, udvar, egyéb épület megnevezésű, valamint a Farkashida utca 4. szám alatti, 103180/2 hrsz-ú, 714 m² területű, kivett garázs, épület megnevezésű ingatlanok 1/1-ed tulajdonjogának ellenértékét a Képviselő-testület az Önkormányzat 2016. évi költségvetéséről szóló 37/2015. (XII. 21.) önkormányzati rendelet 6./A. melléklet 8/A. sor „Egyéb épület beszerzés, létesítés” sorából biztosítja 100 200 000 Ft erejéig, melynek forrása a költségvetési rendelet bevételi oldalán az 1.1/A. melléklet „Egyéb célú telkek értékesítése” előirányzat 100 200 000 Ft összegű tervezésével biztosított.

A Sarjú utca 106868/2 hrsz-ú ingatlanból telekalakítással kialakított 2515 m2 beépítetlen terület közművesítését (víz, gáz, csatorna és villanyszolgáltatással való ellátását), a terület hulladékmentesítését, valamint a telekalakítási költségek megfizetését a Képviselő-testület az Önkormányzat 2016. évi költségvetéséről szóló 37/2015. (XII. 21.) önkormányzati rendelet 6./A. mellékletének új 6/A. sor létrehozásával „Egyéb célú telkek kialakítása és közművesítése” sorából biztosítja 41 145 000 Ft összegben, melynek forrása a költségvetési rendelet 5. melléklete 58. sorában a „Fejlesztési céltartalék egyéb, előre nem tervezhető kiadások fedezetéül” előirányzat.

A Képviselő-testület felkéri a polgármestert, hogy a költségvetés soron következő módosításakor az érintett bevételi előirányzat és kiadási előirányzatok kerüljenek rendezésre.

Budapest Főváros XVI. kerületi Önkormányzat Képviselő-testülete felkéri a polgármestert a csereügylet lebonyolítására és a szükséges szerződések aláírására, valamint intézkedések megtételére.

Határidő: 2016. december 31.

Felelős: Kovács Péter polgármester

KOVÁCS PÉTER

Soron következik 10-sel jelzett:

NAPIREND: 10. A Közbeszerzési Bizottság felhatalmazása az eljárási döntések meghozatalára a „Közétkeztetési szolgáltatás beszerzése a Budapest Főváros XVI. kerületi Önkormányzat által működtetett iskolákban és óvodákban” tárgyú közbeszerzési eljárásban

***102/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként annyit fűznék hozzá, hogy szükségét érzem annak, most jött el az idő, hogy biztosítsuk az iskolában levő 2 menüből való választásnak a jövőbeni lehetőségét is, mert – hát hogy mondjam finoman, – olyan fellegek gyülekeznek, melyek lehetővé tennék, hogy ez mégse így legyen. Ezért én javaslom, hogy írjunk ki közbeszerzési eljárást a közétkeztetésre, 5 év határozott időre. Kérdés van-e? Abonyi János képviselő úr, parancsoljon!

ABONYI JÁNOS

Azt mondta Polgármester úr, hogy olyan fellegek gyülekeznek, amik netán-tán ezt a lehetőséget is elveszik előlünk. Ha, ezek a változások létrejönnek, hogy beszéljünk továbbra is rébuszokban, az azt jelentheti esetleg, hogy az általunk kialakult étkeztetési színvonal, meg választéklehetőség csökkenne? Köszönöm szépen.

KOVÁCS PÉTER

Hát amennyiben sikeres lesz a közbeszerzési eljárásunk, akkor 5 évig legalább nem, ha nem, vagy hogyha nem így dönt a Képviselő-testület, akkor igen. Vélemény, javaslat, avagy hozzászólás? Ilyen nincsen. Határozathozatal következik. Az előterjesztés első oldalán található határozati javaslatról döntünk. Szavazzunk! A Képviselő-testület 16 igen, egyhangúlag elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

224/2016. (VI. 22.) Kt. A Budapest Főváros XVI. kerületi Önkormányzat Képviselő-testülete felhatalmazza a Közbeszerzési Bizottságot, hogy a „Közétkeztetési szolgáltatás beszerzése a Budapest Főváros XVI. kerületi Önkormányzat által működtetett iskolákban és óvodákban” közbeszerzési eljárásban az eljárási döntéseket meghozza.

Határidő: a közbeszerzési eljárás lezárásáig (szerződéskötésig)

Felelős: Kovács Péter polgármester

KOVÁCS PÉTER

Soron következik 11-sel jelzett:

NAPIREND: 11. Pályázat útján támogatás igénylése óvodai étkeztetési fejlesztés támogatására

***103/2016. sz. előterjesztés***

Előterjesztő: Dr. Csomor Ervin alpolgármester

KOVÁCS PÉTER

Parancsoljon, alpolgármester úr! Nincsen hozzáfűznivalója. Kérdezem, van-e kérdés? Kérdést nem látok. Vélemény, javaslat, avagy hozzászólás? Ilyen sincsen. Határozathozatal következik. Az előterjesztés 2. oldalán kezdődő határozati javaslatról döntünk. Szavazzunk! Köszönöm szépen. A Képviselő-testület 16 igen, egyhangúlag elfogadta a határozati javaslatot. Ezzel ezt a napirendi pontot le tudtam zárni.

H A T Á R O Z A T:

225/2016. (VI. 22.) Kt. Budapest Főváros XVI. kerületi Önkormányzat Képviselő-testületepályázatot nyújt be a nemzetgazdasági miniszter által közzétett, „önkormányzati étkeztetési fejlesztések támogatására” tárgyú pályázat keretében a Napsugár Óvoda Vadvirág 2. (1163 Bp. Ágoston Péter u. 31-35., hrsz.: 103697 szám alatti) Telephelyén, önkormányzati tulajdonú ingatlanon, óvodai étkeztetést szolgáló, melegítő-tálaló konyha infrastrukturális felújításához, fejlesztéséhez.

A Képviselő-testület az Önkormányzat tulajdonában lévő ingatlanra a tulajdonosi hozzájárulást megadja és vállalja, hogy a felújítás, fejlesztés megvalósításától számított legalább 10 évig az eredeti rendeltetésnek megfelelően működteti.

A pályázat benyújtásához szükséges mindösszesen 6.000.000 Ft önrészt az Önkormányzat 2016. évi költségvetéséről szóló 37/2015. (XII. 21.) önkormányzati rendelet 6./A melléklet 32. sor „Pályázati keret” költségvetési soron rendelkezésre álló pénzügyi keret terhére biztosítja.

A Képviselő- testület felhatalmazza a Polgármestert a pályázat benyújtására.

Határidő: 2016. június 29-e (elektronikus úton) és 2016. június 30-a (papír alapon)

Felelős: Kovács Péter polgármester

KOVÁCS PÉTER

Soron következik eredetileg 12-sel jelzett:

NAPIREND: 12. Javaslat a Budapest XVI. kerület több utcájában létesült víziközmű vagyon átadására

***93/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincsen hozzáfűznivalóm. Kérdezem, van-e kérdés? Ilyet nem látok. Vélemény, javaslat, avagy hozzászólás? Most erre sincsen igény. Az előterjesztés 2. oldalán található határozati javaslat elfogadása minősített szótöbbséget igényel, kérem, szavazzanak. A Képviselő-testület 11, 15 igen, 0 nem, 1 tartózkodás mellett elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

226/2016. (VI. 22.) Kt. Budapest Főváros XVI. kerületi Önkormányzat Képviselő-testülete az Önkormányzat beruházásában, a Budapest XVI. kerület Lóca utca 9. szám, Simongát utca 101. szám, valamint a Tátraszirt sor 12. szám előtt létesült tűzcsapokat, mint korlátozottan forgalomképes víziközmű törzsvagyont térítésmentesen Budapest Főváros Önkormányzata tulajdonába adja a nemzeti vagyonról szóló 2011. évi CXCVI. törvény 14. § (1) bekezdése szerinti jogcímen.

A Képviselő-testület felhatalmazza a Polgármestert az átadásról szóló megállapodás aláírására, valamint az átadással kapcsolatos minden szükséges intézkedés megtételére.

Határidő:2016. december 30.

Felelős: Kovács Péter polgármester

KOVÁCS PÉTER

Soron következik 13-sal jelzett:

NAPIREND: 13. Javaslat a Zenével a Holnapért Alapítvány kérelmének támogatására

***104/2016. sz. előterjesztés***

Előterjesztő: Kovács Péter polgármester

KOVÁCS PÉTER

Ha figyelmesen olvasták el az előterjesztést, akkor láthatták, hogy az alapítvány félreértette a önkormányzat lépéseit. Ugye ők kértek 2 millió forintot egy norvég tanulmányúthoz, melyhez én mondtam, hogy hát szerintem azért ez hát erős túlzás a részükről. És úgy javasoltam előterjeszteni a bizottság felé, hogy 200.000.- Ft-ot kapjanak erre az útra. De aztán utána jelezték, hogy hát nagyon köszönik, hogy már 200.000.- Ft-ot kaptak, itt a félreértés, mert nem kaptak még semmit, és akkor ők azt másra használnák föl, mert a norvég út egyébként is kútba esett, hanem egy másik projektre, ahogy ők mondják, használnák föl, méghozzá nyári tábornál, hogy a gyermekek számára olcsóbb legyen a nyári tábor. És tudják csökkenteni ezt az összeget. Egyéb hozzáfűznivalóm nincsen. Kérdezem, hogy van-e kérdés? Kérdés nincs. Vélemény, javaslat, avagy hozzászólás? Ilyen sincsen. Két alternatív javaslatot terjesztettem elő. Ugye az 1-es „A” alternatíva az azt javasolja, hogy támogassuk, a „B” meg azt, hogy nem. Először az „A” alternatívát tenném föl szavazásra, tehát, hogy támogassuk ezt a kérelmet. Aki ezzel egyetért, kérem, igennel ezt jelezze. Szavazzunk! A Képviselő-testület 17 igen, egyhangúlag elfogadta az „A” alternatívát, így a „B”-re nincsen szükség. Ezt a napirendi pontot le tudtam zárni.

H A T Á R O Z A T:

227/2016. (VI. 22.) Kt. Budapest Főváros XVI. kerületi Önkormányzat Képviselő-testülete a Zenével A Holnapért Alapítványt (székhely: 1165 Budapest, Táncsics M. u. 7., kuratóriumi elnök: Dr. Raffay Géza Istvánné) a Stringendo Ifjúsági Vonószenekar tagjainak Balatonalmádiban megrendezésre kerülő egyhetes táborban való részvétele céljából 200 000 Ft-tal támogatja az Önkormányzat 2016. évi költségvetéséről szóló 37/2015 (XII. 21.) rendeletében megállapított „Iskolai Alapítványok támogatása” keret terhére.

A támogatási összeg elszámolásának határideje:2016. december 31.

A Képviselő-testület felkéri a Polgármestert, hogy gondoskodjon a támogatási szerződés aláírásra történő előkészítéséről és a kérelmezőt értesítse a határozatról.

Határidő: 2016. július 4.

Felelős: Kovács Péter polgármester

KOVÁCS PÉTER

Soron következik 14-es számmal jelzett:

NAPIREND: 14. Javaslat a Bökényföldi út mentén fekvő ingatlanok cseréjére

***100/2016. sz. előterjesztés***

Előterjesztő: Szász József alpolgármester

KOVÁCS PÉTER

Parancsoljon, alpolgármester úr!

SZÁSZ JÓZSEF

Köszönöm a szót, Polgármester úr. Igazából azon gondolkoztam, hogy tegyek-e kiegészítést ehhez a napirendhez, mert annyira egyértelmű maga a határozat is, hogy magától értetődő. De, hogyha valaki nem értené az előterjesztést, akkor két mondat lényeg benne, vagy két bekezdés a lényeg. Az egyik, hogy ezzel az akcióval létrejön egy olyan terület, ami visszatükrözi a Képviselő-testület azon akaratát, hogy szeretne komposztáló üzemet létesíteni. És ez a hely mind méretében, mind besorolásában teljesen alkalmas lesz erre a területre. A következő, az pedig a határozatok előtti utolsó bekezdés, ez a 4. oldalon található, mégpedig az, hogy két szétszabdalt, rossz alakú területe van az önkormányzatnak, és az ügylet végére lesz egy összefüggő több, mint 10.000 m2-t meghaladó területünk, és ez mind összesen 7.632.000.- forintunkba kerül, és ennek túlnyomó többségét az ÁFA teszi ki, illetve a TSz-szel történő csere miatt a különbözetnek a kifizetése. Erről szól maga a határozat. De mivel itt több érintett van, több engedélyt kell beszerezni, illetve az ehhez szükséges összegnek is rendelkezésre kell állni a költségvetésben, a határozati javaslatok erről szólnak, ennek a lehetőségét biztosítja. Legalábbis a Titanilla ezt mondta nekem.

KOVÁCS PÉTER

És Te hittél neki! Kérdés? Ügyrendi kérdés, hol van Dr. Lukács Titanilla? Megvárjuk, addig tartsunk szünetet? Kérdés nem érkezett az előterjesztőhöz. Vélemény, javaslat, avagy hozzászólás? Mizsei László képviselő úr.

MIZSEI LÁSZLÓ

Köszönöm. Csak egy megjegyzés. Hurrá! Támogatom, természetesen.

KOVÁCS PÉTER

Köszönöm szépen. Én azért csak megvárnám, amíg megérkezik Dr. Lukács Titanilla. Mégis ő készítette az előterjesztést. Hát, már megbocsáss, tehát ugye az elő van írva a Jegyző úr által, hogy az előterjesztést készítő irodavezetőnek helyszínen kell tartózkodni, és ez jelenleg nem adott. FB most nincsen! Hát, vagy ha nem jelenik meg, akkor úgyis most lesz jutalomosztás, akkor majd érvényesítsük ezt! Jegyző úr, jelzem neked finoman. Abszolút! Munkaidő van fél 5-ig, csak mondom. Helyszínelni megy, biztos. Hát a jegyzőkönyv kedvéért az előterjesztést készítő irodavezető asszony távollétében határozathozatal következik. Az előterjesztés 4. oldalán található, kezdődő I. számú határozati javaslatról döntünk, aki ezzel egyetért, kérem, igennel ezt jelezze. Szavazzunk! A Képviselő-testület 17 igen, egyhangúlag elfogadta a javaslatot.

H A T Á R O Z A T:

228/2016. (VI. 22.) Kt. Budapest Főváros XVI. kerületi Önkormányzat Képviselő-testülete úgy dönt, hogy az Önkormányzat a tulajdonában álló 117539 hrsz-ú, 4275 m² nagyságú, kivett beépítetlen terület megnevezésű ingatlant elcseréli a Cinkotai Földművelő Szövetkezettel, értékegyeztetéssel a kialakuló 117528/2 hrsz-ú 5936 m² nagyságú, beépítetlen terület megnevezésű ingatlannal, oly módon, hogy a cserével érintett ingatlanok közötti méretkülönbség okán az Önkormányzat megfizet a Cinkotai Földművelő Szövetkezet részére 4 983 000 Ft+ áfa, azaz bruttó 6 328 410 Ft összeget, a csereszerződés aláírását követő 30 napon belül. A 6 328 410 Ft forrása a költségvetési rendelet 5. melléklete 58. sorában a „Fejlesztési céltartalék egyéb, előre nem tervezhető kiadások fedezetéül” előirányzat. A cserével érintett 4275 m² nagyságú ingatlan értékét az Önkormányzat 12 825 000 Ft+áfa összegben jelöli meg. Az ingatlan 1/1-ed tulajdonjogának ellenértékét a Képviselő-testület az Önkormányzat 2016. évi költségvetéséről szóló 37/2015. (XII. 21.) önkormányzati rendelet 6./A. mellékletének új 6/B. sor létrehozásával „Egyéb célú telkek beszerzése” sorából biztosítja 16 287 750 Ft erejéig, melynek forrása a költségvetési rendelet bevételi oldalán az 1.1/A. melléklet „Egyéb célú telkek értékesítése” előirányzat 16 287 750 Ft összegű tervezésével biztosítja.

A csereügylet gazdasági indoka az, hogy az Önkormányzat kettős cserével, egy jól hasznosítható, gazdasági tevékenységre alkalmas, egybefüggő, és ezáltal lényegesen nagyobb értékű ingatlan tulajdonát szerezhesse meg, nagyobb anyagi ráfordítás nélkül.

Budapest Főváros XVI. kerületi Önkormányzat Képviselő-testülete felkéri a polgármestert, a csereszerződés aláírására, valamint a csereügylet jóváhagyására vonatkozó kérelem benyújtására.

A Képviselő-testület felkéri a polgármestert, hogy a költségvetés soron következő módosításakor az érintett bevételi előirányzat és kiadási előirányzatok kerüljenek rendezésre.

Határidő: 2016. december 31.

Felelős: Kovács Péter polgármester

KOVÁCS PÉTER

5. oldalon kezdődő, II. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta a határozati javaslatot. Így ezt a napirendi pontot le tudtam zárni.

H A T Á R O Z A T:

229/2016. (VI. 22.) Kt. Budapest Főváros XVI. kerületi Önkormányzat Képviselő-testülete úgy dönt, hogy az Önkormányzat a tulajdonában álló 117527 hrsz-ú, 4829 m² területű, kivett beépítetlen terület megnevezésű ingatlant Hadnagy Réka, Hadnagy Mátyás, Hadnagy József, Hadnagy Józsefné tulajdonosokkal elcseréli a kialakítás alatt lévő 117528/1 hrsz-ú ingatlanból telekhatár-rendezéssel kialakuló, az I. jogügylet létrejöttét követő, már az Önkormányzat tulajdonába került 117528/2 hrsz-ú ingatlanhoz hozzácsatolandó 4829 m² területtel. A végleges telekméret legfeljebb 2 m²-el ettől eltérhet.

A cserével érintett 4829 m² nagyságú ingatlan értékét az Önkormányzat 4 829 000 Ft+áfa összegben jelöli meg. A cserével kapcsolatos költségek az Önkormányzatot terhelik. Az ingatlan 1/1-ed tulajdonjogának ellenértékét a Képviselő-testület az Önkormányzat 2016. évi költségvetéséről szóló 37/2015. (XII. 21.) önkormányzati rendelet 6./A. mellékletének új 6/B. sor létrehozásával „Egyéb célú telkek beszerzése” sorából biztosítja 6 132 830 Ft erejéig, melynek forrása a költségvetési rendelet bevételi oldalán az 1.1/A. melléklet „Egyéb célú telkek értékesítése” előirányzat 6 132 830 Ft összegű tervezésével biztosított.

A csereügylet gazdasági indoka az, hogy az Önkormányzat kettős cserével, egy jól hasznosítható, gazdasági tevékenységre alkalmas, egybefüggő, és ezáltal lényegesen nagyobb értékű ingatlan tulajdonát szerezhesse meg, nagyobb anyagi ráfordítás nélkül.

Budapest Főváros XVI. kerületi Önkormányzat Képviselő-testülete felkéri a polgármestert, a csereszerződés aláírására, valamint a csereügylet jóváhagyására vonatkozó kérelem benyújtására.

A Képviselő-testület felkéri a polgármestert, hogy a költségvetés soron következő módosításakor az érintett bevételi előirányzat és kiadási előirányzatok kerüljenek rendezésre.

Határidő: 2016. december 31.

Felelős: Kovács Péter polgármester

KOVÁCS PÉTER

Soron következik sürgősségi előterjesztésként:

NAPIREND: 15. Elővásárlási jog gyakorlása (118692/6 hrsz. szám alatti ingatlanon fennálló 162/1652-ed, és a 118692/7 hrsz. szám alatti ingatlanon fennálló 591/5332-ed tulajdoni hányad)

***109/2016. sz. előterjesztés***

Előterjesztő: Dr. Csomor Ervin alpolgármester

KOVÁCS PÉTER

Parancsoljon, alpolgármester úr!

DR. CSOMOR ERVIN

Köszönöm szépen. Csak egy mondat, hogy ugye azért kerül ez testület elé, merthogy az ingatlan vásárláson már nincsen fedezet, tehát, ha véletlenül úgy döntene bárki, akkor ugye fedezetet kell számára biztosítani és erre ugye a Gazdasági Bizottság nem képes, csak a Képviselő-testület. Ezért került be, de azt javasoljuk, hogy erre nekünk nincsen szükségünk. Köszönöm. és ezért nem élünk ezzel a jogunkkal.

KOVÁCS PÉTER

Köszönöm szépen. Kérdés? Ilyen nincs. Most legalábbis jelentkező rá. Vélemény, javaslat, hozzászólás? Jelenleg ilyen sincs. Előterjesztés 2. oldalán kezdődő határozati javaslatáról döntünk. Szavazzunk! A Képviselő-testület 17 igen, egyhangúlag elfogadta a határozati javaslatot.

H A T Á R O Z A T:

230/2016. (VI. 22.) Kt. Budapest Főváros XVI. kerületi Önkormányzat Képviselő-testülete úgy dönt, hogy mint elővásárlásra jogosult a vételi ajánlatot nem fogadja el és nem kívánja megvenni a 118692/6 hrsz. szám alatti, osztatlan közös tulajdonban lévő ingatlanból Réti János és Réti Jánosné tulajdonát képező 162/1652-ed, és a 118692/7 hrsz. szám alatti, osztatlan közös tulajdonban lévő ingatlanon fennálló 591/5332-ed tulajdoni hányadokat az Ingatlan adásvételi előszerződésben, mint vételi ajánlatban szereplő 2.000.000,- Ft, azaz kettőmillió forint vételáron.

Határidő: 2016. szeptember 30.

Felelős: Kovács Péter polgármester

KOVÁCS PÉTER

A hivatal képviselőjének jelenlétét mellőző/ve, mégis így döntött a Képviselő-testület. Ezzel lezártam ezt a napirendi pontot. Soron következik eredetileg 15-sel jelzett:

NAPIREND: 16. Budapest, Duna-parti építési szabályzat III. üteme a XXII. kerület, északi Duna-parti szakaszán a Duna utca – Sóház utca közötti területen és a Duna-parti építési szabályzat IV. üteme a IV. kerület, Duna – Budapest IV. kerület közigazgatási határa – Váci út – Újpesti vasúti híd nyomvonala által a Népsziget Budapest IV. kerületéhez tartozó terület kivételével határolt területre vonatkozó kerületi építési szabályzat

***106/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincsen hozzáfűznivalóm. Kérdezem, van-e kérdés? Kérdést nem látok. Vélemény, javaslat, avagy hozzászólás? Köszönöm szépen, most ez sincs. Határozathozatal következik. Az előterjesztés 1. oldalán található I. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta az I. határozati javaslatot.

H A T Á R O Z A T:

231/2016. (VI. 22.) Kt. Budapest Főváros XVI. kerületi Önkormányzat Képviselő-testülete a Budapest, Duna-parti építési szabályzat III. üteme és a XXII. kerület, északi Duna-parti szakaszán a Duna utca – Sóház utca közötti terület kerületi építési szabályzat egyeztetési eljárásának további szakaszában nem kíván részt venni.

A Képviselő-testület felkéri a Polgármestert, hogy a határozatot küldje meg a Budapest Főpolgármester-helyettese részére.

Határidő: 2016. június 29.

Felelős: Kovács Péter polgármester

KOVÁCS PÉTER

S most a 2. oldalon található II. számú határozati javaslatról döntünk. Szavazzunk! A Képviselő-testület 17 igen, egyhangúlag elfogadta.

H A T Á R O Z A T:

232/2016. (VI. 22.) Kt. Budapest Főváros XVI. kerületi Önkormányzat Képviselő-testülete a Budapest, Duna-parti építési szabályzat IV. üteme és a IV. kerület, Duna – Budapest IV. kerület közigazgatási határa – Váci út – Újpesti vasúti híd nyomvonala által a Népsziget Budapest IV. kerületéhez tartozó terület kivételével határolt területre vonatkozó kerületi építési szabályzat egyeztetési eljárásának további szakaszában nem kíván részt venni.

A Képviselő-testület felkéri a Polgármestert, hogy a határozatot küldje meg a Budapest Főpolgármester-helyettese részére.

Határidő: 2016. június 29.

Felelős: Kovács Péter polgármester

KOVÁCS PÉTER

Köszönöm szépen Tóth Miklósnak az előterjesztést készítő munkatársnak a jelenlétét. Ezzel ezt a napirendi pontot lezártam. Soron következik 16-sal jelzett:

# NAPIREND: 17. A Budapest XVI. kerület, Lepkevirág utca Szendrey Júlia utcára történő átnevezésének véleményezése

***101/2016. sz. előterjesztés***

Előterjesztő: Kovács Péter polgármester

KOVÁCS PÉTER

Előterjesztőként nincsen hozzáfűznivalóm. Kérdezem, van-e kérdés? Abonyi János képviselő úrnak van kérdése. Parancsoljon!

ABONYI JÁNOS

Szóval az a kérdésem ezzel kapcsolatosan, hogy a Fővárosi Önkormányzat egy ilyen, ilyen típusú kérést, ami egy magánember kérése, tehát mondjuk, én azt mondom, hogy a Futórózsa utcát kereszteljük át mondjuk, mit tudom én, ……

KOVÁCS PÉTER

Abonyi János utca.

ABONYI JÁNOS

Nem, nem azt, azt majd az utókor, azt már rájuk bízom. Mondjuk Brüll Adél utcára, aki viszont Adynak a kedvese volt, akkor ezt a Főváros Önkormányzat megtárgyalja, vagy mit tudom én, valami bizottsága, és azt mondja, hogy ez célszerű, meg, és akkor ezzel foglalkozni kell nekünk, mert itt semmiféle, semmiféle jogosultságát, vagy nem is tudom, nem is tudom, mijét nem látom ennek. Tehát miért pont ott, miért nem a Petőfi Sándor utcával keresztbe, ha már, ha már volt valami …

KOVÁCS PÉTER

Petőfi tér …

ABONYI JÁNOS

Valami közük …

KOVÁCS PÉTER

Petőfi tér …

ABONYI JÁNOS

Na, jó! Szóval furcsa ez nekem, hogy mindenki csak úgy eszébe jut egy ilyen gondolat, és akkor …

KOVÁCS PÉTER

János, nagyon egyszerű a válaszom, ez egy szabad ország, tehát nyugodtan lehet, bárkinek, bármilyen javaslata, tehát ez nem probléma. Azt nem tudom Neked őszintén szólva megmondani, hogy a Főpolgármesteri Hivatalban Főpolgármester úr a különböző javaslatokat hogyan mérlegeli és hogyan juttatja el, de ugye, hogyha ő eljuttatja hozzánk, mert ugye nem hozzánk érkezett ez a, ez a kérés, hanem a Főpolgármesteri Hivatalhoz. Főpolgármester úr juttatta el hozzánk, és akkor nekünk az a lehetőségünk, hogy véleményt mondjunk ebben. Szeretnénk, vagy nem szeretnénk, ezért került ide a testület elé. Vajda Zoltán képviselő úr a következő kérdező.

VAJDA ZOLTÁN

Bocsánat. Szó szerint ezt akartam kérdezni Polgármester úr, hogy valakinek eszébe jut akkor, elnézést, azt hittem, hogy visszanyomtam! Mert, hogy ez nem is egy …

KOVÁCS PÉTER

Megértettem. Köszönöm.

VAJDA ZOLTÁN

Nem is egy csúnya név, tehát még ha Fertő utcának hívnák, akkor oké, hogy átnevezik, de ennek költségei vannak, vagy … Tudom, azért mondtam! Milyen rossz lehet ott lakni! Bocsánat, pont ezt akartam kérdezni, elnézést.

KOVÁCS PÉTER

Megértettem elsőre is! Mizsei László képviselő úr a következő hozzászóló, parancsoljon!

MIZSEI LÁSZLÓ

Köszönöm. Csak egy kérdésem volna ezzel kapcsolatban, hogy akkor oké, mi azt mondjuk, hogy nem szeretnénk, de mivel bennünket csak meg kell kérdezniük, ezért lehet azt tudni, hogy milyen lesz ennek a végkimenetele, tehát oké Moszkva tér nem lett a XVI. kerületben, hála az égnek, de, van rá esély, hogy esetleg a Főváros úgy dönt, hogy akkor mégiscsak ez lesz? Köszönöm.

KOVÁCS PÉTER

Most, ha aktuális lennék, akkor annyi esély van rá, mint hogy megverjük a portugálokat 6:0-ra de, de, de kizárni nem lehet. Ugye a Képviselő-testületnek, Fővárosi Közgyűlésnek is szabadsága van abban, hogy milyen döntéseket hoz. Egy biztos, hogy az előterjesztésnek mellékletének kell lennie a XVI. kerületi Önkormányzat javaslatának. Ezután, mivel ugye szabad országban élünk, a fővárosi képviselők úgy döntenek, ahogy szeretnének. Kovács Raymund a következő hozzászóló. Parancsoljon, képviselő úr! Még talán ez még csak kérdés.

KOVÁCS RAYMUND

Köszönöm. Abonyi úrnak válaszolnék, nem kérdés lenne. Ez a lelkes lokálpatrióta megpróbálta a Petőfi Sándor utca környékén átneveztetni valamelyik utcát, de nem sikerült. Tehát 10 éve próbálkozik, ahogy én látom, hogy, hogy ezt a nemes tettet megtegye, és annyit szeretnék mondani, hogy egyébként nagyon jó ötletnek tartom én is és mindenki, akivel sikerült ott az utcában nekem beszélni és megkérdezni a véleményt. Csak nem szeretnék, hogyha az ő utcájuk lenne átkeresztelve, ezerféle okból kifolyólag, de egyébként abszolút jó ötletnek tartják, hogy Petőfi kertbe, Petőfi tér környékén, legyen egy Szendrey Júlia utca, pláne, hogy nincsen. Tehát nagyon támogatja mindenki, de ugye, hát ugye ettől fél mindenki, hogy akkor orvoshoz megy, ott át kell íratni, mindenhol. A számlái nem fognak megérkezni, aki sarokházban lakik, annak most már 3 utcaneve lesz, a kettő helyett, tehát külföldi partnerei vannak, tehát ilyen teljesen apró hétköznapi ügyek miatt, de maximálisan támogatják, jó ötlet a lokálpatrióta úrtól, de hát reméljük, hogy előbb-utóbb majd révbe ér az ötletével. Köszönöm.

KOVÁCS PÉTER

Hát lesz még talán parcellázás itt a Petőfi téren, és akkor ott találunk egy utcanevet ennek. Dr. Sebők László képviselő úr a következő kérdező, vagy hozzászóló? Már nem is tudom.

DR. SEBŐK LÁSZLÓ

Nem, nagyon röviden. Az egyik az, ami a lényeg, hogy miután a helybeliek nem támogatják, nem valószínű, hogy túl fogják, keresztül fogják ezt vinni. Már csak amiatt is, mert az a társaság, amelyik a Földrajzi Névbizottság helyébe lépett, az nem támogatja a Szendrey Júliáról, semmiféle közintézmény elnevezését. Ezt az egyik tagtól tudom, akivel múlt héten, egy partin futottam össze. Ennyi. Na! Nem, jó, akkor egy mondat. A történelemtudomány elkezdte felülvizsgálni Szendrey Júliának a szerepét és elég negatív színben tüntetik a hölgyet. Ennyi.

KOVÁCS PÉTER

Hát, mindig tanul az ember! Na! De, mivel több hozzászólás nincs, így határozathozatal következik. Az előterjesztés első oldalán kezdődő határozati javaslatról döntünk. Szavazzunk! Köszönöm szépen. A Képviselő-testület 17 igen, egyhangúlag elfogadta a határozati javaslatot. Így ezt a napirendi pontot lezártam.

H A T Á R O Z A T:

233/2016. (VI. 22.) Kt. Budapest Főváros XVI. kerületi Önkormányzat Képviselő-testülete a Budapest XVI. kerület, Lepkevirág utca közterületi név Szendrey Júlia utca közterületi névre történő átnevezését nem támogatja, azzal nem ért egyet.

Felkéri a Polgármestert, hogy a határozatban foglaltakról tájékoztassa Budapest Főváros Főpolgármesterét.

Határidő: 2016. június 30.

Felelős: Kovács Péter polgármester

KOVÁCS PÉTER

Soron következik 17-sel jelzett:

NAPIREND: 18. A polgármester, az alpolgármesterek, a tanácsnokok, a bizottsági elnökök beszámolója az előző Képviselő-testületi ülés óta történt, fontosabb eseményekről

KOVÁCS PÉTER

A polgármesteri beszámolót írásban találják. Kérdezem, van-e kérdés hozzá? Mizsei Lászlónak van kérdése, parancsoljon!

MIZSEI LÁSZLÓ

Elnézést, nem kérdezni szeretnék, hanem beszámolni. Köszönöm, elnézést.

KOVÁCS PÉTER

Pillanat türelem, még alpolgármester urak is vannak. Ha nincsen alpolgármester urak közül, Szász József alpolgármester úr szeretne beszámolni, parancsoljon!

SZÁSZ JÓZSEF

Köszönöm szépen. Tényleg csak gyorsan. Az előző testületi ülésen beszámoltam a Sarjú utca 5. telekről ugye, hogy a Főváros ideadja nekünk ingyenesen. Ezt közben átvettük, ezt a, ezt az ingatlant. És ezzel kapcsolatosan ugye jeleztem a múltkori ülésen, hogy ezzel kapcsolatosan a Képviselő-testületnek valószínű kell döntést hoznia. Hát ebből a jogértelmezésből adódóan, egy kis félreértés is felmerült. Hiszen az aláírás előtt ezt nem tudtuk, hogy a Képviselő-testületnek, a Képviselő-testület elé kell-e terjeszteni. De mivel a Főváros azt mondta, hogy most átvesszük, vagy legközelebb szeptemberben, mi úgy gondoltuk, hogy célszerű ezt az átvételi szerződést aláírni. És ez, mert akkor a Mezei Őrszolgálat elkezdheti ott a karbantartási dolgokat. Nekem az a javaslatom a tisztelt Képviselő-testület felé, illetve kérem Polgármester urat, hogy amennyiben lesz rendkívüli testületi ülés, ezt utólagosan hozzuk ide a tisztelt Képviselő-testület elé, hogy semmiféle jogi, későbbi jogi vita ne legyen ebből. De maga a szerződés egyébként a jogászaink által megnézett, semmi különös dolgot nem tartalmaz. Annyi, hogy vállaljuk a közművek fizetését, illetve a közmű órákat át kell írni a mi nevünkre. Illetve ezzel kapcsolatosan még egy olyan döntést hozott a Fővárosi Közgyűlés, amit mi nem kértünk, de utólag teljesen jogosnak bizonyult, hiszen ők a határozatban azt is eldöntötték, hogy erre a 15 évre, amíg mi megkapjuk ezt az épületet, a Mezei Őrszolgálat ide bejegyezheti a, bejegyezheti a székhelyét. De ezzel kapcsolatosan is kell a Képviselő-testületnek döntést hozni, hiszen az alapító okiratát módosítani kell a Mezei Őrszolgálatnak. Úgyhogy ezzel együtt szeretnénk a tisztelt Képviselő-testület elé terjeszteni és az utólagos hozzájárulását adni ehhez a szerződéshez. Köszönöm szépen.

KOVÁCS PÉTER

Hát amennyiben kell ehhez, igen.

SZÁSZ JÓZSEF

Amennyiben kell, igen.

KOVÁCS PÉTER

Kérdés van-e az alpolgármesteri beszámolóhoz? Nincsen. Akkor, tanácsnokok közül van-e valaki, aki most szeretne beszámolni? Nincsen. Akkor bizottsági elnökök. Mizsei képviselő úr.

MIZSEI LÁSZLÓ

Köszönöm. Igazság szerint nem kifejezetten bizottsági elnökként, vagy csak, vagy csak részben úgy is. Szeretnék beszámolni arról, hogy két éve terveztem el igazság szerint és kezdtem el dolgozni azon, hogy a kerületi 12 évet betöltött iskolások megfelelő KRESZ és egyéb kerékpáros tudnivalók birtokába kerüljenek, tehát, hogy a vakáció előtt ne úgy kerüljenek ki az utcára, hogy fogalmuk sincs arról, hogy mit lehet, és mit nem lehet csinálni az utcákon. Tehát ezzel kapcsolatban egy képzési rendszert szerettem volna elindítani. Most jutottunk el odáig, hogy sikerült a próbaverziót lefuttatni a kerületi rendőrkapitányságnak a részvételével, habár szerettük volna bevenni és szerettem volna személyesen bevenni a Magyar Kerékpáros Klubot is ebbe a dologba, de úgy néz ki, hogy ez még nem, még nem álltak készen arra, hogy ezt megvalósítsák. Én így többek közt, mint a Kerékpáros Klub tagja, és mint képviselő is és mint magánember is vettem részt ebben az előadássorozatban. Négy iskolában, 12 alkalommal tartottunk ilyen típusú fejtágítást. Két elméleti és egy gyakorlati foglalkozás keretében. A fogadtatás már akkor is nagyon sikeres volt az igazgatók körében, amikor ezt fölvetettem. Volt, aki kifejezetten föl is hánytorgatta, hogy ő sajnos, hogy-hogy nem került be ebbe a körbe? Hát az első kör, az még egy szűkített verzió volt. Utólag a diákok, tanárok és a szülők, akik erről tudomást szereztek nagyon támogatták és szolgalmazzák, hogy kerüljön folytatásra ez a megmozdulás. Ezen, ez úton szeretném kérni a tisztelt Képviselő-testületet, hogy a ’17-es költségvetésünkből a Környezetvédelmi Bizottság számára valamelyest megemelt büdzsét biztosítson, ugyanis ezt lehet ingyen csinálni, mert én ezt egy fillér nélkül csináltam. De a Kerékpáros Klubnak a résztvevőit szeretném, Kerékpáros Klubot jó lenne bevonni ebbe, nekik például illene valamennyit adni ezért, meg például azt is el tudom képzelni, hogy fejlesztjük a rendőrség rendelkezésre álló technikai hátterét azzal kapcsolatban, hogy ennek a gyakorlati részét le tudják bonyolítani, és ez megfelelő minőségben működjön. Csak ennyit szerettem volna kérni és mondani. Köszönöm szépen.

KOVÁCS PÉTER

Köszönöm a tájékoztatást képviselő úr. Varga Ilona bizottsági elnökként szeretne beszámolni. Parancsoljon! Laci, kapcsold ki a mikrofont! Kösz!

VARGA ILONA

Köszönöm szépen. Mint Környezet … Környezet?

KOVÁCSPÉTER

Közbeszerzés!

VARGA ILONA

Közbeszerzési Bizottsági elnök nem nagyon szoktam beszámolni, miután zárt üléseket tartunk. Most viszont volt egy olyan megbeszélésünk, illetve hát tájékoztattam a bizottság tagjait arról, hogy előzetes …

KOVÁCS PÉTER

Pssssszt! Egy kis figyelmet kérek!

VARGA ILONA

…. megbeszélést folytattam Polgármester úrral arról, hogy a kerületi vállalkozóknak szervezzünk egy közbeszerzési fórumot. Ugyanis azt tapasztaljuk a munkánk során, - hát nem csak a kerületi vállalkozók, - nagyon-nagyon sokan kiesnek a pályázatból, hibás pályázatírások miatt, és ezzel párhuzamosan meg olyan véleményeket hallottam a kerületben, hogy a kerületi vállalkozók hiányolják azt, hogy ők nem vehetnek részt ezekben a pályázatokban. Tehát ennek érdekében gondoltuk azt, hogy tartunk egy közbeszerzési fórumot, ahova meghívjuk a kamarát, a szakmai kamarákat, az Iparkamarát, a Kereskedelmi és - hú, hogy hívják?,- Iparkamara van külön, és akkor még van egy, nem tudom, …

KOVÁCS PÉTER

Ipartestület.

VARGA ILONA

Budapesti, igen, igen, igen. És, és ott beszámolunk a várható, az önkormányzat várható fejlesztési, beszerzési terveiről. Ezt követően a szakiroda dolgozói elmondják azt, hogy milyen előírások, milyen változások vannak a közbeszerzési törvényben. Mit várnak el a pályázatírás során tőlük. És, és akkor kérdéseket lehet feltenni. Egy kicsit közelebb visszük a kerületi vállalkozókhoz a beszerzést, a közbeszerzést. Köszönöm szépen.

KOVÁCS PÉTER

Köszönöm szépen képviselő asszonynak az ötletet. Én nagyon támogatom, mert hozzám is érkeznek olyan vállalkozók, akik azt sem tudják, hogy lehet pályázni, például az önkormányzatnál. Mindig mondom, hogy nálunk minden nyíltan megy, és minden pályázatunk fönn van az interneten, közbeszerzés. És csodálkoznak rajta, hogy tényleg? Úgyhogy, tényleg, valóban közelebb kell hozni ezt a helyi vállalkozókhoz. Azzal ellenére, hogy azért a helyi vállalkozók viszonylag jól sikerülten szoktak pályázni, főleg mondjuk útépítésnél. De valóban, én támogatom, és sőt, hogyha gondolják, akkor szívesen megyek előadást tartani, hogy milyen potenciális fejlesztési ötletei vannak az önkormányzatnak, nemcsak az, amit már elfogadtunk, hanem azon felül is, hogy lehessen esetleg gondolkodni, hogy akkor gondolkodik-e ilyenben valamelyik helyi vállalkozó. Abonyi János képviselő úr bizottsági elnökként. Parancsoljon!

ABONYI JÁNOS

Köszönöm szépen. Egy rövid mondat. Június 30-án jár le a nem képviselő bizottsági tagok vagyonnyilatkozati leadási határideje, úgyhogy kérném a képviselt szervezeteket és frakciókat, hogy ne legyen ebből mulasztás. Köszönöm szépen.

KOVÁCS PÉTER

Köszönöm a jelzést képviselő úr. Vincze Ágnes bizottsági elnökként? Nem bizottsági elnök!

VINCZE ÁGNES

Nem, nem!

KOVÁCS PÉTER

Tanácsnokként az előbb kérdeztem, de …

VINCZE ÁGNES

Akkor egyéb, egyebek …

KOVÁCS PÉTER

Képviselői kérdések, a következő napirendi pont, egy kis türelmet kérek. Ha további beszámolók nincsenek, akkor ezt a napirendet lezártam, és akkor 18-sal kezdődik a:

NAPIREND: 19. Képviselői kérdések, közérdekű bejelentések

KOVÁCS PÉTER

Vincze Ágnes képviselő asszony, parancsolj!

VINCZE ÁGNES

Köszönöm szépen a szót. Két dolog miatt kértem szót, egyrészt szeretném a köszönetemet és a Csipkés közben lakók köszönetét tolmácsolni a hivatal felé, ugyanis a Csipkés közben megtörténtek a parkolóhelyeknek a felrajzolása. Valamint itt a képviselőtársaimmal az az ötletünk támadt, miután ma este 6 órakor lesz a következő meccs, hogy buzdítsuk együtt a csapatot, egy közös képpel, amit tegyünk ki a az, Önkormányzat Facebook oldalára és van itt egy ilyen ecsetecske, amivel, hogyha benne van minden képviselő, akkor ki is festenénk itt egymást. Köszönöm szépen.

KOVÁCS PÉTER

Nana! Nana! Tehát … A festés az mire vonatkozik konkrétan? Tehát mielőtt még itt túlzásokba esnénk, hogy kinek, micsodáját akarjuk kifesteni. Ja, arcra! Arcra szeretne, ez már másképp hangzik! Következő kérdező, probléma felvető Abonyi János képviselő úr. Parancsoljon!

ABONYI JÁNOS

Hál’ Istennek szép ütemben épül a Csömöri út egyébként, és szépen is. Ebből adódóan a Diófa utcán jöttem fel tegnap a Csömöriről a Budapesti fele, és nagyon-nagyon brutális fekvőrendőr javításokkal találkoztam, tehát fölkenik az aszfaltot, a kihullott kövek helyére egyébként mondjuk egy szempontból jó, mert sötét, fekete színeltérésből látszik, hogy ott valami van, de, de nekem ez nem tetszik ez a megoldás egyébként. Ez pont olyan, mint amikor egy díszburkolat, hiányos díszburkolatra szintén odakenik az aszfaltot és … Ez az egyik kérdésem. A másik, Polgármester úrtól szeretném megkérdezni, miután jelentős terheket vett le a Parlament bölcs döntésével a vállunkról oktatás működtetést illetően, hogy mi erről Polgármester úr véleménye, és milyen, milyen lépéseket tervez arra, hogy a egyrészt a kontaktusok megmaradjanak, másrészt a december 15-éig aláírandó szerződéssel kapcsolatosan mi az álláspontja? Köszönöm szépen.

KOVÁCS PÉTER

Köszönöm szépen. Hát először a Csömöri út, ugye ott szerintem a fekvőrendőröket nem javították, hanem, megnézem majd, amikor megyek haza, hogyha még a meccs előtt lesz ez. A, de én úgy tudom, hogy a Csömöri út felújítása miatt jó néhány mellékutcában, ahol a busz kerülő úton fog járni, nem tudom, a Diófa utca ilyen-e, de ahol a busz kerülő úton jár, ott nem javítják a fekvőrendőrt, hanem még laposabbá teszik, hogy a busz ne ugorjon akkorát az utasokkal együtt. Ezt, amikor egyébként a terelés megszűnik, akkor ezt elbontják ezt az aszfaltot, tehát ezért nem a térkőből építették át, hanem csak egy ideiglenes dolog van. Megnézem majd a Diófa utcánál, de a legtöbb helyen, például a Szent Korona utcában ugyanez volt, amikor arrafele volt a terelés. Ugye a Parlament bölcs döntésével, hát nem titok, én a Facebookra is kiírtam, hogy nem értek egyet ezzel a döntéssel, sőt mindent megtettem azért, hogy meggyőzzem a döntéshozókat, hogy nekem van igazam. Azért be kell látni, hogy a döntéshozóknak is vannak érveik és azok is legalább, legalább annyira releváns érvek, mint az én érveim. Ettől függetlenül én nem örülök ennek a döntésnek. Szerintem egy kicsit messzebb kerül a döntéshozás a, a felmerülő problémától, még akkor is, hogyha sokkal közelebb kerül, mint ami eddig volt a Klik-nél, ugye ott eddig egy Klik volt, ahol pénz volt, most 58 vagy 59 Klik lesz, ahol pénz lesz. Ugye parlamenti képviselő úr, a Szatmáry Kristóf elérte a Parlamentben, hogy Budapesten a XVI. kerület ne 3 kerülettel legyen összerakva, tehát, hogy ne a XVII., X., és a XVI. kerület legyen egy tankerület, hanem, hogy a XVI. és a XV. legyen csak, tehát, hogy kevesebb, még közelebb kerüljön, mint az eredeti tervben volt a probléma megoldás. Ezzel együtt én azt gondolom, hogy innentől kezdve, hogy a döntés megszületett, nekünk egy célunk van, hogy egy, illetve kettő. Az egyik, hogy zökkenőmentes legyen az átadás-átvétel, a második meg az, hogy minden olyan dolgot megtartsunk, amit eddig az önkormányzat saját jó szándékából csinált. Ilyen például mondjuk, az ingyenes tankönyv, vagy ilyen például mondjuk a Pedagógiai Napok megszervezése, a díszdiploma átadás. Vagy minden olyan program, amit az önkormányzat szervezett, vagy akár mondjuk a felújítások, udvar felújítás, épület felújítás. Hogy mindez bekerüljön az átadás-átvételi dokumentációba. Nem tudom, hogy tervezik még a tankerületet. Július 1-től állnak csak föl a tankerületek, tehát még nincs is tankerület. Már ez az új tankerületi központ, bocsánat, ha jól fogalmazom. Tehát ez még jelenleg nincsen is. Remélem, hogy utána rövid időn megkeresik az önkormányzatokat az átadás-átvételi, vagy inkább ezzel a megállapodással. Én abban vagyok érdekelt szerintem mindannyian itt a testületben, hogy minden folytatódjon. Éppen ezért én ezt fogom javasolni, ebbe beleírva és, hogyha jelentős eredményeket ebben nem tudunk elérni, akkor én nem fogom aláírni ezt a döntést. De hát természetesen ez nem az én döntésem, hanem a Képviselő-testületé, hisz a Képviselő-testületnek kell jóváhagynia majd ezt a, ezt a megállapodást. Emlékezzenek vissza, ugyan úgy, bár ugye jó néhányan nem voltak itt akkor még, amikor ugye a járási rendszer kialakítása volt, akkor is volt egy ilyen átadási dokumentáció, és azt is a Képviselő-testületnek kellett jóváhagyni. Szerintem az jól sikerült. Igyekszünk azért most is úgy megoldani, hogy ez jól sikerüljön. Aztán majd meglátjuk, hogy mi sikerül ebből. Hát nyilván, amikor majd döntési helyzetbe vagyunk, akkor majd ide fogom terjeszteni az anyagot. Varga Ilona a következő hozzászóló, parancsoljon!

VARGA ILONA

Köszönöm szépen, Polgármester úr. Részben, amit kérdezni szerettem volna, arra most választ is adott, hiszen az én egyik legfontosabb, általam legfontosabbnak tartott kérdés, most az iskolák államosítása. És hát itt felmerült bennem a kérdés is, hogy itt olvasom Szatmáry Kristóf kertvárosi, országgyűlési képviselő beszámolóját, ahol nagyon büszkén jelenti, hogy milyen eredményes nálunk az iskolák felújítása, bővítése. Az a kérdésem, hogy amikor Ön, mint a Budapesti Önkormányzatok Szövetségének tagja szintén küzdött azért, hogy ne kerüljön sor arra, hogy minden egyes önkormányzattól elvonják az iskolák működtetését, Szatmáry képviselő tudott-e ebben a küzdelemben részt venni, illetve sikerült-e Önnek őt meggyőzni, hogy ne szavazza meg az iskolák államosítását? Hát ez politika, ahogy itt vagyunk és politika, hogy elveszik az iskoláinkat, tehát ez nem egy kis dolog, és én azért szeretném tudni, hogy az országgyűlési képviselőnk, vajon mellénk tudott-e állni ebben a kérdésben? Köszönöm szépen.

KOVÁCS PÉTER

Mint ahogy már mondtam, azért sok mindent elért, és mellénk állt. Kovács Raymund a következő hozzászóló. Parancsoljon, képviselő úr!

KOVÁCS RAYMUND

Köszönöm szépen, én két kérdést, kérdésben, egyet szeretnék bejelenteni, egyet meg kérdezni. A közmeghallgatáson ott egy úr elkezdte feszegetni a Zsemlékes utca melletti területnek az övezeti besorolását, illetve az ott folyó, hát egyelőre kerítésépítést. Azóta több lakó is megkeresett ott a környékről a ezzel kapcsolatban és szeretnék ezzel kapcsolatban egy tájékoztatót kérni, hogy most akkor ezzel mi a helyzet? Ugye ott nem volt teljesen egyértelmű a közmeghallgatáson, hogy mi a pontos státusza ennek a területnek, úgyhogy ezt szeretném akkor egy hivatalos értesítést nekem is, illetve a lakóknak is, akik e miatt a hivatalhoz fordultak, hogy, hogy azzal a területtel most mi a helyzet, illetve, hogy milyen épületek helyezhetők el azon a területen, és milyen gazdasági tevékenység vagy vállalkozói tevékenység folytatható ott a, azon a területen? Erre szeretnék kérni egy tájékoztatást. Esetleg, ha megoldható, akkor ugyanezt az Offset, volt Offset gyár területére is, ahol most lakásokat alakítanak ki, panziót, ilyen diákszállót és hasonlókat a városi legendák alapján. Tehát ezt szeretnék egy ilyen tájékoztatót kapni, amivel az ott élőket meg lehet nyugtatni, hogy mi történik ott, illetve, hogy az, ami most megépült, az legális-e vagy illegális az a kerítés és terület foglalás. Ez lenne az egyik kérdésem. A másik pedig a szintén a itteni területről, a Becő utcából többen megkerestek, hogy a nagy árvíz, nagy esőzéseknél a Becő utca elején az 1-től 9-es számig nagyon jól működik az árok és a vízelvezető rendszer, de ezt követően vélhetően betömték az átereszeket és nem folyik tovább, tovább a víz, úgyhogy ebben kérnének segítséget, valamifajta hatósági fellépést, hogy ez az árokrendszer, ez továbbra is működjön. Köszönöm szépen.

KOVÁCS PÉTER

Köszönöm szépen. A Zsemlékes utcával kapcsolatban engem is megkerestek és mindenkinek ugyanazt a tájékoztatást tudom adni. Ugye ez a terület, ez korábban a 2006-ban a főváros által elfogadott fővárosi szabályozás szerint ez mezőgazdasági terület, tartalék területként lakóövezetként, különböző közmű, meg egyéb dolgok fönnállása esetén. Majd ugye a kerületi szabályozás is ennek megfelelő. A Fővárosi Önkormányzat ugye 2015. év elején változtatta, hosszas egyeztetés után ugye a fővárosi építési területi beosztást, így fogalmazok, hogy, hogy talán ne lehessen összekeverni a szabályzattal, ahol ezt a területet erdő övezetté javasolja átalakítani. Ezt véleményezte is a XVI. kerületi képviselő-testület. Ki is fejtette a kerületi önkormányzat ugye a véleményét, hogy a mindenféle kártérítési igényt lever magáról, hisz ugye ezzel vélhetően, hogy a mezőgazdasági területből erdőterület lesz, ezzel vélhetően a terület tulajdonosainak a telke az kevesebbet ér. Ezt jeleztük is. A Fővárosi Önkormányzat ennek ellenére ugye nem változtatott ezen, vagy pont ezért. Ki tudja? Akik engem megkerestek, mindenkinek azt mondtam, hogy ugye a döntés a Fővárosi Önkormányzat kezében van, tehát ott a Szeneczey Balázs, doktor Szeneczey Balázs főpolgármester-helyettest kell keresni ebben az ügyben, hisz ők szabják meg a kereteket és utána lehet ezekhez a keretekhez majd igazodva a kerületi városépítési szabályzatot meghatározni. Ugye amit idénre, vagy hát legrosszabb esetben jövő év elejére tervez a kerületi önkormányzat végrehajtani. Én nem tudom, hogy ez a kerítésépítés, mert ugye amikor volt a közmeghallgatás, és voltam kint a Zsemlékes utca 25-ben, ott egy olyan kerítést láttam, ami hát nekem nem tűnt újnak, tehát egy viszonylag régi kerítésről volt szó, vagy legalábbis én ezt így fotóztam le. Nem tudom, hogy erre gondol-e képviselő úr? Nem erre, akkor én ott egyelőre mást nem láttam. Mellette van ugye az Offset Kártyagyár, amit épp most kaptam meg, tájékoztatásként a Kormányhivataltól, hogy II. fokon engedélyt adtak ott építési beruházásba, de abban nem szerepel se lakás, se lakáscélú helyiség, mert ugye ez az övezet nem alkalmas arra. Az már egy másik kérdés, hogy mi fog történni. Ugye az Újszász 45/b-ben sem, sincsenek lakások ugye, mert, hogy nem lakóövezet ez a terület. A Becő utcai átereszeket meg, meg fogom nézni. Következő kérdező dr. Sebők László képviselő úr.

DR. SEBŐK LÁSZLÓ

Köszönöm Polgármester úr. Én nekem technikai jellegű kérdésem van. A notebookokat Windows 10-re fogják-e frissíteni, vagy nem?

KOVÁCS PÉTER

Hát kettőt és könnyebbet kérdezzen! Nem tudom.

DR. SEBŐK LÁSZLÓ

Azért jeleztem, mert egyébként nem sokáig lehet ingyenesen frissíteni a regisztrált példányukat.

KOVÁCS PÉTER

Jó. Megvizsgáljuk ezt a kérdést, képviselő úr. Jó? Vajda Zoltán képviselő úr a következő, parancsoljon!

VAJDA ZOLTÁN

Köszönöm szépen a szót. Elnézést, azt gondoltam, hogy ez egy közérdekű bejelentési kör. Én nem a notebookról kérdeznék, hanem a repülőgép zajról, talán ez nem egy szokatlan dolog. Egy pár héttel ezelőtt Polgármester úr Szatmáry Kristóffal közösen jelentette be, hogy jelentősen csökken egy bizonyos időponttól kezdődően a repülőgép zajterhelés. Engem közvetlenül is megkerestek informálisan, meg, meg formálisan is, illetve van egy Facebook csoport, XVI. kerületi Facebook csoport, ahol most egy nagy polémia van erről és ott szám, hát nem számtalan, mert számos, tehát sokan írják, hogy nemhogy nem csökkent, hanem, hogy nőtt a terhelés. Tehát, hogy egyre zajosabb. Én ezt úgy magamtól nem tudom megítélni, és nem is tudom, mit kell erre válaszolni. Én elhiszem azt, hogy a szubjektum, az sokszor az tud lenni, hogy amikor valaki azt ígéri, hogy csökken, akkor azt mondják, hogy nem csökken, de az, hogy azt írják, hogy különösen a reggeli, meg a délutáni órákban, bocsánat, a reggeli órákban nő, a délutáni órákban pedig nem változott, azt hiszem, így volt a pontos konszenzus. Segítsen Polgármester úr, hogy van-e valami formális mérés erről, vagy lesz-e? Vagy mit lehet ígérni a kerület lakóinak azért, hogy a nyugalmuk tényleg jó legyen? Tudom, hogy ez egy évtizedes, vagy nem is tudom milyen probléma. Messze hamarabb, mint, hogy én ide kerültem, de most éppen van egy hosszú vita erről. Ez lett volna az egyik kérdésem. És hát őszintén mondom, ….

KOVÁCS PÉTER

Pssssszt! Csitt! Maradjunk ….

VAJDA ZOLTÁN

Őszintén mondom, én azt gondoltam volna, miután Abonyi úr föltette a kérdést az oktatás helyzetével kapcsolatosan, hogy azzal akkor én nem tennék föl kérdést, különösen, amikor hallottam Varga Ilonát, hogy egy hasonló témában még föltesz kérdést, de én értem, hogy mindjárt kifestjük egymást nemzeti színűre Polgármester úr, de szerintem az a válasz, amit Ön adott Varga Ilona kérdésére, az flegma! Úgyhogy szerintem fussunk neki ennek még egyszer, ha szabad. Ön keverte ide Szatmáry Kristóf nevét, amikor egyik válaszában azt mondta, hogy Ő mennyi mindent elért. Úgyhogy én azt szeretném kérdezni, és remélem, hogy megtisztel egy félszavas válasznál kicsit bővebben, hogy amikor Ön, mint kerületi polgármester, illetve az Önkormányzati Szövetség egyik tagjaként rendkívül bátran, nyíltan kiáll amellett, hogy ne államosítsák ezt, aláír egy levelet és kommunikál is ebben, aktívan. Akkor, amikor a kerületünknek egy megválasztott képviselője megszavazza, akkor ezt megelőzően Ön egyeztet-e vele, próbálta-e meggyőzni arról, hogy ne szavazza meg? És amikor megszavazta, értem azt a lábjegyzetes mondatot, hogy hatalmas tett, hogy nem három, hanem csak kettőt vontak össze és ezzel így jobban álltunk, de szerintem egy minimális változtatás ahhoz képest, hogy elveszik azokat az iskolákat, amelyekről Ön azt mondta, nyilvánosan, hogy nem akarja. A kérdésem tehát az, és őszintén remélem, hogy megtisztel a konkrét válasszal, Ön a szavazást megelőzően egyeztetett-e a kerület parlamenti képviselőjével, próbálta-e meggyőzni arról, hogy ne szavazza meg, és miután megszavazta, kérdőre vonta-e Ön, Őt? Köszönöm.

KOVÁCS PÉTER

Repülőgép zajjal kapcsolatban ugye, ahogy képviselő úr is mondta, az érzések különbözőek. Tehát van, aki, van, aki úgy érzi, hogy több repülő megy, van, aki úgy érzi, hogy kevesebb megy. Ebben én egy dolgot tudok biztosan állítani mindenkinek, hogy a HungaroControlnak az a dolga, hogy ezt nézze. Ugye talán a Facebook oldalamra is, sőt biztosan kiraktam ugye az első 12 napnak a statisztikáját, tehát, hogy pontosan mikor, reggel 8, illetve reggel 5 óra és 8 óra közötti időszakban ugye mennyi repülőgép szállt föl korábban, és mennyi repülőgép szállt föl az első 12 napban ugye. Azért lehet még olyan repülőgép, ami a városban befelé száll föl, mert ugye, hogyha a repülőtérnél 5 csomónál, vagy annál nagyobb szél fúj, és általában észak-nyugati irányból fúj, akkor széllel szemben kell fölszállni, tehát a városban befelé. Tehát vannak olyan időjárási cselekmények, amikor függetlenül attól, hogy ugye az az alapszabály, hogy a városból kifele kell fölszállni ebben az időszakban, akkor mégis csak ugye a – hát hogy mondjam – a műszaki szükségszerűség úgy mondja, hogy befele kell fölszállni, ezért nem 100%-kal, hanem csak 80-nal csökkent a reggel 5 és 8 óra közötti fölszálló repülőgépek száma. Ugye a másik, amit Szatmáry Kristóf képviselő úrral közösen kommunikáltunk, hogy az a légi útvonal, ami ugye keresztül megy a XVI. kerületen, tehát nem ami a szélén megy el és mindenki azt hiszi, hogy ott repül a XVI. kerület fölött fizikailag a repülő, hanem ami keresztül megy, tehát ami a, hát kellene tudnom fejből a kódszámát a felszállási útvonalnak, de tekintsenek el ettől. Tehát ami Sashalomnál belép és akkor így a Centenáriumi lakótelep és utána Árpádföldön keresztbe kimegy, hogy ott fog jelentősen, mintegy 60-65%-kal csökkenni a légi járművek száma. Az is az első 12 nap alapján bőven benne vannak ebben az időszakban. Ugye ez nem jelenti azt, hogy nem fognak repülőgépek repkedni, például ugye 8 óra után meg bárhogy más. Azt tudom Önöknek ígérni, hogy én már megkértem a HungaroControlt, hogy az első 1 hónapi statisztikát is adják majd, a Facebookra is majd föl fogom rakni ugyanúgy ezt. Szerintem ezek a konkrét mérvadó számok, az összes többi az csak érzés. Az oktatással kapcsolatban, hogy Szatmáry Kristóf képviselő úrral beszéltem-e. Persze, hát mindenkivel beszéltem. A képviselő úrral, államtitkár úrral, próbáltam miniszter úrral, miniszterelnök úrral, tehát nagyon sok mindenkivel próbáltam kommunikálni, illetve parlamenti képviselőket is próbáltam erre rávenni. Nekik más érveik voltak. Ugye Szatmáry Kristóf képviselő úr majd elmondja Önöknek, ha megkérdezik az érveit, azt, hogy miért és hogyan szavazott a Parlamentben, nyilván ő fogja elmondani, hát hadd ne legyek én már a szószólója nekije. Abban egyetértettünk képviselő úrral, hogy, hogy az, hogyha túl sok kerületet vonnak össze, az nem szerencsés. Ebben lépett is a kerületi képviselő úr. És mondom még egyszer, én azt gondolom, hogy a másik oldalt is vannak érvek és államtitkár úrral, amikor hosszabban sikerült konzultálnom, akkor ő el is mondta ezeket az érveket, és ahogy én talán mondtam is már, több helyen is, de most is elmondom, hogy ugye alapvetően van igazság abban is, amit a kormányzat csinált. Tehát nagyon sok helyen volt probléma az önkormányzat és a Klebelsberg Intézményfenntartó Központ közötti kommunikációban. Egymásra mutogattak, bizonyos problémák voltak. Például államtitkár úr kifejezetten a XIV. kerületet említette, mint egy problémás körzet, illetve Miskolcot, hogy igazából a tüntetések is ilyenekből adódtak. Konkrétan elmondom, amit ő mondott: hogy Miskolcon abból pattant ki az egész balhé, hogy a gimnázium udvarán levő színpad összedőlt és egymásra mutogatott az önkormányzat, meg a Klik, hogy kinek kéne a színpadot felépíteni. És azt mondták, hogy ez tényleg tarthatatlan, 3 hónapig nem történt semmi, hát nehogy már így működjön ez a rendszer. Egyetértünk, hogy ez a rendszer nem jó, ha így működik. A rossz hír a XVI. kerületiek számára az, hogy nálunk alapvetően jól működött ez a rendszer. Talán látták is, hát itt a polgármesteri beszámolóban talán olvasták is, ugye az iskolákban járt beszámolóból, vagy konzultációknak a rövid eredményét, hogy mik voltak és miben tudtunk változtatni gyorsan és mi az, amivel, amivel nem tudunk változtatni. Tehát, talán az a helyzet, hogy pont a nagy általánosítás miatt, pont ott járnak rosszabbul, ha rosszabbul járnak. Persze még ez sem biztos. Járnak rosszabbul, ahol jól csinálták eddig. Aztán majd meglátjuk, hogy mi lesz. Ugye államtitkár úrnak furcsa megjegyzései voltak, hogy mert én mondtam neki, hogy de hát akkor az önkormányzatok majd, majd hát nyilván nem fogják már akkor az iskolákat fölújítani. Miért nem? Hát a kerület, hát a kerület gyerekei járnak oda, hát nehogy már … Hát mondtam, azért, mert ugye, ugye nem lesz forrásunk rá. Az, hogy mennyi forrásunk lesz, ez még sajnos nem is derült ki. Tehát ugye van a költségvetési törvényben elfogadott szolidaritási hozzájárulás, talán ez a neve, erre nem esküszöm meg, de valami ilyesmi, ahol 23 milliárd forint körüli összeget vonnak el azoktól az önkormányzatoktól, aki, ha jól emlékszem 32.000.-Ft-os 1 főre jutó adóerő képesség van. Ugye nálunk 44.000.-, tehát mi ebbe biztos bele kerülünk, de se a törvény szövegéből, se az indoklási részből nem derül ki több ennél, csak az, hogy sávosan, és a 32.000.- Ft-os adóerő képesség fölöttiektől fognak elvonni. De hogy ez mennyi, azt még senki nem tudja. Ezért is egyébként én türelemre intek mindenkit az ügyben, hogy, hogy – hát hogy mondjam finoman, – erődemonstrációt folytassunk különböző dolgokban, mert járhatunk még nagyon jól is, nagyon rosszul is, hát majd meglátjuk. Úgyhogy én óvatos lennék ebben a kérdésben. Abonyi képviselő úr már volt, úgyhogy őneki nem tudok szót adni. Mizsei képviselő úr, parancsoljon! Elhiszem.

MIZSEI LÁSZLÓ

Köszönöm szépen. Polgármester úr a múlt ülésen, ha jól emlékszem, akkor vetettem föl azt, hogy a Csömöri úti építkezés miatt a 31-es busz ideiglenes megállójában milyen helyzetek vannak, akkor kaptam egy választ rá, hogy igen, ezt megoldották. Köszönöm szépen. Frankó, egy hétig kb. működött és utána ugyanakkora lukak voltak, hogyha beleléptek, kitörte a bokáját az illető. De ez már elmúlt, hála az égnek. De Polgármester úr, megkérdezem, hogy most közbe tudna-e járni esetleg azért, hogy ugyanilyen, vagy legalább, vagy ha lehet, akkor jobb hatásfokkal az ügyben, hogy a Szlovák út mentén esővíz elvezető csatornában a Csömöri út és a Timur út közti szakaszon eltűnjön az az irdatlan mennyiségű szemét, ami ott van, és eltömi gyakorlatilag a csatornát. Annyi PET palack van benne, amennyi egy szelektív feldolgozó cégnek az udvarán nincs. Katasztrófa, ahogy kinéz. Vajda Zoltán képviselő úrnak, ha szabad megjegyeznem, Polgármester úrral együtt vettünk részt a Parlament Fenntartható Fejlődés Bizottságának az ülésén, és mind a ketten hallottuk azt, ami ott elhangzott a repülőtérrel kapcsolatban. Gyakorlatilag számomra az jött le, hogy most sem, a mai napig nem teljesen tisztázott és törvényes a működése magának a repülőtérnek. Nincs környezetvédelmi hatástanulmány érvényes, például. Meg hasonló. Ami engedély van, az meg van támadva bíróságon, innentől kezdve a levegőben lóg. Kiderült az, hogy például alapjaiban elbaltázott a privatizációs szerződés, amiben olyan mértékű beleszólást nem engedélyez az államnak, vagy bárkinek, hogy az már felháborító. Mind a mellett a szerződésben benne van az, hogy a továbbiakban fejleszteni kell a repülőteret, ami azt jelenti, hogy most 10 milliós forgalma van 1 évben a repülőtérnek, és 13-14 millióra föl kell pörgetni, tehát ez magában a szerződésben benne van. Tehát ennél jobb a helyzet már nem lesz, csak sokkal, de sokkal rosszabb. Hiába gondolják, vagy érzik egyesek a kerületben azt, hogy eddig, eddig tett lépések valami előrelépést jelentenek. Ebben a helyzetben nincs előrelépés. A repülőgépnek forgalma lesz, és az, hogy most egyik helyről a másikra áttologatjuk időnként, az, hogy most hol lesz, nagyobb szívás, most nálunk a XVII-ben van kisebb, máshol meg nagyobb, ez nem működik.

KOVÁCS PÉTER

XVII. helyett a XVI. vagyunk.

MIZSEI LÁSZLÓ

XVI., XVII., igen. XVII. ugyanúgy rosszul jár az egésszel, Kőbánya dettó. Tehát erre, ebben a pillanatban megoldás nincs. És az a legszörnyűbb az egészben, hogy még az sincs, amit például mi ajánlottunk volna, hogy a teherforgalmi részét legalább átvigyék máshova, mert például Székesfehérvár környéke, ahol ezt meg lehetne oldani. A reptér környéke ugyanúgy be van épülve, és hogyha odavinnék, ott őrülnének meg az emberek. Török, Törökbálinton van még ilyen repülőtér, ami mentesíthetné ezt az egészet. Oda meg nem lehet rakni légi forgalmat, mert Százhalombattán keresztül lenne légifolyosó, ami meg tiltott légi terület, a finomító miatt. Gyakorlatilag egy matt helyzet Budapest lakóinak az, ami most kialakult. Ennél jobb nem lehet, csak rosszabb. Kivéve, hogyha valami nagyon brutális, drasztikus szabályozást léptetünk életbe, hogy milyen repülőgépek szállhatnak le, vagy fel. De az viszont a repülőtérnek a működése, pontosabban a repülőteret működtető cégnek nem érdeke, mint ahogy az sem érdeke, hogy például alvási időszakban ne repüljenek repülőgépek. Ugyanis pont a hajnali időpontok, amikre most betörtek a fapadosok is. Ők akkor indulnak, meg érkeznek. Tehát annyira ki van használva a repülőtérnek a repideje, amennyire csak lehet, ebből kevesebbet úgy nem lehet csinálni, hogy valaki ne harapja meg a kezét miatta. Sajnos. Köszönöm.

KOVÁCS PÉTER

Köszönöm szépen képviselő úr. A Szlovák úti, Csömöri út és Timur utca közötti árkot megnézem. Fővárosi Önkormányzat kezelésében van, de akkor szólunk nekik, hogy akkor csináljanak ott valamit. Repülőgépzajra, illetve erre a gyűlésre visszatérve – hát hogy mondjam finoman, hogy senkit ne bántsak meg, – tehát inkább ez a süketek párbeszéde volt ott. Ugye a magukat, igen, hát ugye a magukat civilnek mondók, ugye nem nagyon értették azt meg, hogy jogerős határozatot hiába támadnak meg a Kúriánál, attól az még jogerős. Ezt valahogy úgy, úgy nem, nem jött le. Illetve ugye nagyon legjobb volt az a hölgy, aki a XVII. kerület szakértője ebben a kérdésben, én 10 éve foglalkozom ezzel a repülőgépzajjal, ezt a hölgyet én a Budapest Airportnál láttam, mint légtér zajbizottság elnöke és az embernek az üléspontja és az álláspontja az hasonlít egymáshoz. Akkor például olyanokat szónokolt, hogy a környezetvédelmi fantasztikus beruházás volt a reptér részéről, hogy most már szelektíven gyűjtik a hulladékot. Amikor ugye mindenki azt várta, hogy például a hangpróbázónak valami zajcsökkentését csináljanak, vagy valami legyen. Tehát … Most meg ugye ő volt a legnagyobb szószólója annak, hogy az egész repteret be kéne zárni és különben is 0 és 5 óra között meg ne repkedjenek. Amikor ugye ő a másik oldalt ült, akkor meg azt mondta, hogy ez lehetetlenség gazdasági nonszensz, és nem tudom, micsoda. Alapvetően az egész ott van elbaltázva, amikor privatizálták a repteret. Ugye ebben a privatizációs szerződésben én személy szerint nem láttam, hallomásból tudom, olyan dolgok vannak benne például, hogy mondjuk, 100 km-es körzetben nem lehet másik repteret nyitni. Például Székesfehérváron lehetne, ott még akarnák is az emberek, de a magyar kormány, mint egy nagyvonalú gáláns úriember vállalta, hogy a budapestiek fölött repkedjenek a repülők. Mert ez így helyes, vagy így jó. Sok mindent el lehetne érni, rengetegszer próbálkoztunk például a Cargo gépek kitiltásával, vagy máshova helyezésével. De mint ahogy ezen az ülésen is elhangzott, ugye ez NATO katonai reptér is, tehát az is lehetne máshol, NATO katonai reptér. Tehát nem feltétlenül kellene ugye a budapesti Liszt Ferenc Repteret erre használni. Illetve természetesen lehetne egy csomó mindent csinálni. Én azt vettem észre, hogy ez egy nagyon kényes téma, és nem lehet ebben tartós és hosszú távú jó megoldást csinálni. Itt azt lehet csinálni, amit a Szatmáry Kristóf csinált, hogy addig járt a nyakára a HungaroControlnak, ameddig, ameddig valami engedményt nem tudott kiharcolni. Zárójelben jegyzem meg, képviselő úr is ott volt ezen a bizottsági ülésen, ott azért ezt egész komolyan a szemünkre hányták, hogy mit képzelünk mi magunkról, és mi az, hogy itt minket a XVI. kerület védelme érdekében másfelé tereltük a zajt. És különben is, hát nem tudom, mit csináljunk a micsodával, tehát, szóval hogy mondjam, valóban van látható eredménye, mert máshol több lett a zaj. Úgyhogy én azt gondolom, hogyha ha még ebben sikerül még egy apróságot elérni, hogy például mondjuk, a délutáni repülés ne legyen, vagy amivel most képviselő úrral közösen küzdünk, hogy a felszállási útvonal, amikor befele szállnak föl a város felé, hogy az el van térítve 15 fokkal nyugatra. Tehát, hogy kifordulnak a repülők, és így a XVI. kerület tőszomszédságában, főleg Sashalom és Rákosszentmihály tőszomszédságában repülnek és fordulnak el, hogy ez a kitérítés vissza legyen térítve. Hogyha ezt elérjük, akkor már szerintem eljutottunk odáig, ameddig lehet, anélkül, hogy mondjuk, bezárnák a repteret. Kovács Raymund már egyszer volt, úgyhogy neki nem tudok szót adni. Szatmáry László képviselő úr.

SZATMÁRY LÁSZLÓ

Köszönöm a szót. Mint elhangzott a repülőgépzajjal kapcsolatban a legfőbb törvény, a szélirány. Na, most, ha megnézzük Budapest és Vecsés, illetve a reptér helyzetét, az körülbelül pontosan egy észak-nyugati irányban van, ami Magyarországon az uralkodó szélirány. Kérdezem én, hogy akkor most mit spóroltunk meg? Az uralkodó szélirányban fekszik Budapest helyzetéhez mindig felénk fognak jönni legalább 50, vagy 80, vagy 70%-ban. Tehát könnyen ígérték, mikor van, ami felülírja, felülírja ezt a történetet. Ez az egyik kérdésem. A másik dolog, ugye a, a, a Klik-nek az átszervezésével kapcsolatban és a működés bekerül, központi állami irányításba, de tudjuk ugye azt, hogy az épületek, az maradnak önkormányzati tulajdonban. Ez, ez egyértelmű. Kérdezem én, milyen jogosítványunk lesznek, ahhoz, hogy az itt élő lakosság bármely városrészt tekintve használhatja az épületeinket, tehát erre lesz-e valami, valami dolog? Mert ez nagyon fontos lenne. Tehát azt, amit őseink és eleink ugye létrehoztak, létrehoztak, önkormányzat nagy pénzzel felújítottuk, szeretné is a lakosság használni. Tehát rendezvényekre, én nem tudom mire. A nyílt iskolaudvar program keretében használni, vagy tornatermeket télen, ha van szabadidő, tehát ennek a biztosítása nagyon fontos lenne. Lenne egy harmadik kérdésem. Azt tapasztaljuk ugye, hogy elindult újból a beléptető rendszer, ez több évvel ezelőtt működött és akkor a képviselők kaptak egy ilyen kártyát, egy állandó kártyát. Kapunk-e most is, vagy nem? Köszönöm.

KOVÁCS PÉTER

Köszönöm szépen. Talán a beléptető rendszerről. Én azt gondolom, hogy lesz kártya. Még én sem láttam a sajátomat, úgyhogy még nincsen elkésve a Képviselő-testület. Ja, nektek már van? Ja! És utána, nem, tanácsnok hamarabb van, mint a bizottsági elnök. Legalábbis itt a napirendnél is. Tehát szerintem lesz. A másik az iskola. Ugye a törvény úgy szól, hogy az önkormányzat, amennyiben szeretné, ugye a saját tulajdonú ingatlanát használhatja tanítási időn túl, amennyiben ugye a Klik erre lehetőséget biztosít. És, és egyébként az van benne, hogy lehetőséget kell biztosítania. Tehát elvileg, amit képviselő úr kért, ez benne van. Nyilván az, hogy ugye a törvény betűjét majd a gyakorlatban hogy alkalmazzák, és hogy írják át, ugye ez egy másik kérdés. Ezért is kulcsfontosságú nekünk, csak mondom finoman, hogy olyan tankerületi igazgató legyen, aki mondjuk, minket már ismer, vagy mi ismerjük őt. És ameddig ebben nincsen döntés, addig én nagyon óvatos duhaj vagyok. Július 1-jével vélhetően lesz ebben döntés, aztán majd meglátjuk. Az uralkodó szélirány, illetve a repülőgépzaj. Ugye nem attól függ, hogy merre szállnak föl a repülők, hogy merről fúj a szél, hanem annak el kell érni egy viszonylag nagy szélerősséget, ezt az 5 csomót. Tehát az egy dolog, hogy Észak-nyugatról fúj általában a szél, de azért nem annyira gyakran fúj 5 csomó, vagy annál nagyobb szél. Tehát mondom az első 12 napi statisztikából az jött ki, hogy ebben az időszakban mindössze az időszaknak a 20%-ában fújt ilyen fajta szél. A 80%-ban nem. Éppen ezért 80%-ban nem is erre szálltak föl a repülők. Aztán majd meglátjuk az 1 hónapos vagy a későbbi statisztikát. Kovács Raymund, ügyrendben! Parancsoljon, képviselő úr!

KOVÁCS RAYMUND

Igen, csak azt szeretném tisztázni, hogy amit fölvetettem kérdést, tehát, hogy ezen a Bökényföldi úti területen, vagy Zsemlékes úti területen milyen tevékenységet lehet folytatni, milyen épületet lehet elhelyezni, illetve ami nem felel meg ennek, azzal kapcsolatban milyen intézkedés történt, erre akkor írásban kapok tájékoztatást?

KOVÁCS PÉTER

Természetesen.

KOVÁCS RAYMUND

Jó, köszönöm szépen.

KOVÁCS PÉTER

Majd Jegyző úr akkor mindenkinek juttassa el, legyen kedves, ezt a … Köszönöm szépen. Ezt a napirendi pontot lezártam. S mivel több napirendünk már nincsen, a mai napra legalábbis, így nagyon szépen megköszönöm mindenkinek a mai munkáját, illetve az egész féléves munkáját. Kellemes nyári szünetet kívánok mindenkinek. Ha lesz rendkívüli képviselő-testületi ülés, akkor fogok előre szólni. Ha nem lesz, akkor szeptemberben találkozunk legközelebb. Mindenkinek jó szurkolást a mai meccsre. A testületi ülést berekesztem.

**kmf.**

|  |  |
| --- | --- |
| **Ancsin László** *jegyző* | **Kovács Péter** *polgármester* |